Ўзбекистонда инглиз тилини ўрганиш рағбатлантирилмоқда\nИнглиз тилини ўрганувчилар учун сўнгги хорижий масканлардан бири бўлган British Council кутубхонаси шу йил апрел ойида ёпилган бўйи очилгани йўқ.\nШу мақсадда 6 декабрдан бошлаб мамлакатда Инглиз тили ҳафталиги ўтказилади.\nЎзбекистондаги British Council, Олий ва ўрта махсус таълим вазирлиги, Фонд Форум ҳамкорлигидаги бу тадбирнинг мамлакатда инглиз тили ва маданиятини тарғиб қилиш мақсадида ташкил этилгани айтилмоқда. Ташкилотчиларга кўра¸ мазкур ҳафталик давомида инглиз тилини ўрганишни истовчиларга қўшимча имкониятлар тақдим қилинади.\nBritish Councilдан олинган маълумотларга кўра, кенгаш Ўзбекистондаги қатор ташкилотлар билан бирга 18 та олий ўқув юртининг инглиз тили кафедраси билан ҳамкорлик қилади.\nКелгуси бир ҳафта ичида ана шу жамоалар ва соҳага масъул расмийлар билан бўладиган учрашувларда Ўзбекистонда инглиз тили бўйича таълим соҳасини ислоҳ қилиш масалаларининг ҳам муҳокама қилиниши айтилмоқда.\nЎзбекистонда ёшу кекса орасида инглиз тилини ўрганиш истаги йилдан-йилга кучайиб бормоқда.\nИнглиз тили ҳафталиги муносабати билан сўзлашганимиз суҳбатдошларнинг аксарияти бу тилни ўрганиш, асосан, қизиққан ўқувчи ва талабаларнинг мустақил машғулотлари орқали эканини эътироф этдилар.\nХусусан, инглиз тили ҳафталигига бош-қош бўлаётган British Council ташкилотида бундан бироз муқаддам Ахборот-ресурс маркази фаолият юритиб келаётган эди.\nШу йил апрел ойида ташкилотнинг бошқа бинога кўчиши муносабати билан ёпилган ресурс маркази ҳануз очилгани йўқ.\nОзодлик микрофонига гапиришни истамаган ташкилот вакили ушбу марказнинг Фонд Форум ихтиёрига берилиши ҳақида ўшанда пайдо бўлган маълумотларни тасдиқламади.\nУнга кўра, бу кутубхона тақдири ҳануз муҳокама қилинмоқда.\nАйтиш мумкин, British Council ташкилоти кутубхонаси Ўзбекистонда инглиз тилини ўрганиш ва хорижда ўқишга қизиққан ёшлар учун қолган сўнгги замонавий, хорижий маскан эди.\nЎзбекистонда инглиз тилини ўрганиш мумкин бўлган бошқа имконлар эса мамлакат кутубхоналари бўлиб қолмоқда.\nТошкентдаги Олий ўқув юртларидан бирида таҳсил оладиган талаба Санжарнинг айтишича, инглиз тилини ўрганиш бобида British Councilдаги замонавий кутубхонанинг ўрнини босадиган кутубхона олий ўқув юртлари ёки шаҳар ҳамда қишлоқларда йўқ.\n- Бу кутубхоналарда китоблар эски, кўпида компютер бўлса ҳам интернет чатоқ. Тошкентдаку шароит ҳали ҳам яхши, аммо вилоятларда кутубхонада ўтириб инглиз тили ўрганишнинг кераги йўқ. Фақат мустақил равишда ўрганиш мумкин ва бунинг учун сотувдан исталган китобни топиш мумкин, дейди инглиз тилини мустақил равишда ўрганаётган талаба.\nҲозир Ўзбекистонда инглиз тилини ўрганишни истаганлар, асосан, мустақил равишда ва репетиторлар ёрдамида ўрганмоқдалар, дейди яна бир суҳбатдошимиз — андижонлик умумий ўрта таълим мактабининг рус тили фани бўйича ўқитувчиси Мамиржон Шокиров.\n- Мактабларда чет тиллари бўйича дарс соатлари кам. 2-синфдан 9-синфга қадар инглиз тили ҳам, рус тили ҳам ҳафтасига икки соатдан. Бу жуда кам, дейди андижонлик ўқитувчи.\nУнинг фикрича, ҳозирги шароитда мактабданоқ хорижий тилларнинг ўқитилиш соатларини кўпайтириш жуда зарурдир.\n- Чунки ота-оналар ҳам замон қаёққа кетаётганини тушуниб турибди ва улар орасида ҳам болаларига чет тилини ўргатиш зарурлигини тушунадиганлар кўп. Ҳозир рус тилига ҳам қизиқиш яна кучайяпти ва болаларини репетиторларга бераётганлар ҳам кўп, дейди андижонлик ўқитувчи.\nМаориф ходимларига кўра¸ қишлоқ болаларида мустақил равишда тил ўргатиш имкони йўқ ҳисоби. Биринчидан, адабиётлар етарли эмас. Иккинчидан, бунга ортиқча маблағ ошинаётганлар кўп эмас.\nОзодлик суҳбатдошларига кўра, ҳозир Ўзбекистоннинг чекка қишлоқларидаги мактабларда инглиз тилидан дарс берадиган ўқитувчилар репетиторликнинг ҳар бир соати учун энг кам бўлган 600 сўмдан - 1500- 2000 сўмга қадар ҳақ оладилар.\nҚишлоқдан чиқиб, вилоят марказларидаги шаҳарларга яқинлашган сари репетиторликнинг ҳам нархи ошиб боради ва соатига 3000 дан 5000 сўмни ташкил қилади.\nТошкент шаҳрида эса репетиторликнинг бир соати мактаб ўқувчилари учун ўртача 5000 сўмни ташкил қилмоқда.\nАммо талабалар ва айниқса, хорижга чиқиш каби аниқ мақсадларда олий тоифали муаллимлардан сабоқ олиш учун Тошкент шаҳрида соатига 10-15 АҚШ долларига қадар ҳақ тўлашга тўғри келади.\nЎзбекистоннинг сайёҳлик ривожланган Самарқанд ва Бухоро каби шаҳарларида инглиз, немис ва француз тилларини кўпроқ мустақил равишда ўрганиш мумкинлиги айтилмоқда.\nБухородаги мактаблардан бирида кўп йиллардан буён француз тилидан дарс бериб келган ўқитувчи ёшларда хориж тилларини ўрганиш истагини "ниҳоятда кучли", деб баҳолади.\n- Ҳеч ким мактаб билан чекланмайди. Шундай шаҳар, туман марказига чиқса, луғатлар, замонавий дарсликлар, разоговорниклар тўлиб тошиб ётибди. Нархи ҳам у қадар қиммат эмас. Болалар олаяпти, берилиб чет тилларини ўрганаяпти. Табиийки, инглиз тилига қизиқиш кучлироқ, дейди исми айтилишини истамаган бу ўқитувчи.\nМустақил равишда хориж тилларини ўрганган тақдирда ҳам бу ёшларнинг келажаги қандай бўлади, деган саволимизга бу ўқитувчи анча оптимистик нуқтаи назар билан жавоб берди.\n- Қизиқ ҳолда. Мен яқинда вилоятдаги Меҳнат биржасининг кўргазмасига бордим. Деярли ҳамма иш ўринларига инглиз тили, яъни бирорта чет тилини билиши тавсия қилиниши айтилган. Мен хурсанд бўлдим. Шуям эътиборни кучайтирадида. Иш масаласига келинса, албатта чет тилини билганлар давлат берган ишни ёнида яна бирор таржимага ўхшаган ишни қилаяпти, дейди бухоролик француз тили ўқитувчиси.\nЎзбекистонда тил ўрганиш масаласи борасида Озодлик мухбири суҳбатлашган ўқитувчи¸ ота-она ва талабалар, энг аввало, мактаб даражасида дарс соатларини кўпайтириш заруратини урғуладилар.\nЎзбекистон мактаблари ва ўрта махсус касб-ҳунар таълим муассасаларида рус ва чет тилларидан дарс соатлари нега озлиги¸ дарс соатларини ошириш имконлари ҳақида ҳозирча на Халқ таълими ва на Олий ва ўрта махсус таълим вазирилигидан маълумот олишнинг имкони бўлмади.


ЎзА - Ўзбекистон илк маротаба “Magnifest-2019” халқаро фестивалида иштирок этмоқда\nГерманиянинг Брауншвейг шаҳрида “Magnifest-2019” халқаро фестивали ўтказилмоқда. Туризмни ривожлантириш давлат қўмитаси ҳамда Ўзбекистоннинг Германиядаги элчихонаси ҳамкорликда Ўзбекистонни туризм салоҳияти тарғиб этилмоқда.\nЖорий йилда ўтказилаётган “Magnifest” халқаро фестивалида Ўзбекистон илк маротаба иштирок этмоқда. Фестивалда “Суғдиёна” ўзбек давлат миллий чолғулари камер оркестри ҳам қатнашмоқда. Таъкидлаш жоизки, фестиваль доирасида юртдошларимиз ижро этаётган миллий куй-қўшиқлар йиғилганларга кўтаринки кайфият улашиб, катта қизиқиш уйғотмоқда. Иштирокчилар мамлакатимизга, хусусан миллий маданиятимиз, санъатимиз ва туризм салоҳиятимизга катта қизиқиш билдирилмоқда.\n- Ўзбекистоннинг гастрономик туризм, маданият ва туризм салоҳияти нуқтаи назаридан қарайдиган бўлсак, “Magnifest” фестивалида мунтазам қатнашиш, албатта, ижобий натижа беради” – дейди айни дамда Германияда таълим олаётган ватандошимиз, Гумбольдт университети талабаси Аслиддин Бобочолов.


Мобил телефон ва саратон — боғлиқлик...\n10.05.2018 23:07 0 1730\nОхирги маълумотларга қараганда, мобил телефонлар кўпайгани сайин одамларда бош мия ўсимтасининг агрессив кўриниши — глиобластома кўп учраяпти. Тадқиқотчилар бу икки факт ўртасида боғлиқлик борми-йўқми — аниқ бир нарса дейишга иккиланиб туришибди, балки шунчаки тасодифдир…\n«Medkafa.com» хабар беришича, британ олимлари ўтказган сўнгги ўрганишлар яна мобил телефонлар хавфсизлиги ҳақида бош қотиришга ундайди — охирги 20 йилда бош мияда глиобластомалар учраши икки марта кўпайган. Аниқ сабабини ҳеч ким билмайди, аммо олимларда шубҳа уйғотаётган нарсалардан бири айнан мобил телефонлардир. Мазкур тадқиқот «Journal of Environmental and Public Health» нашрида батафсил ёритилди.\nОлимлар Буюк Британияда охирги 20 йил давомида кузатилган 80 мингта мия ўсимтасига доир ҳолатни чуқур таҳлил қилишди. Агарда 1995 йили глиобластомадан 1250 киши азият чеккан бўлса, 2015 йилга келиб бир йил давомида қарийб 3000 кишида саратоннинг шу тури аниқланган.\nЙигирма йиллар олдин ҳар 100 минг кишидан 2,4 кишида глиобластома учраган бўлса, ҳозир ҳар 100 минг кишидан 5 кишида шу касаллик топиляпти.\nЎсимта бошнинг айнан чакка қисмида ўрнашиб қолаётгани тадқиқотчиларнинг диққатини тортди: «Балки мобил ва симсиз телефонлардан фойдаланиш ўсимтани юзага келтираётгандир».\n«Тадқиқотлар мобил телефонларни эмас, балки ўсимталарни ўрганишга бағишланган. Шунга қарамай, телефонлар катта эҳтимол билан уларнинг пайдо бўлиши бош сабабчисидек туюлмоқда», — дейди тадқиқот етакчи муаллифи Аласдер Филипс.\nФилипснинг қўшимча қилишича, глиобластомалар жуда кам учрайди, ҳатто мобил телефонлар уларнинг пайдо бўлиши эҳтимолини келтириб чиқарганда ҳам, хавотирга тушиш учун жиддий асослар йўқ.\n«Биз олган натижалар ушбу тенденцияни келтириб чиқарган механизмларни янада чуқурроқ ўрганишга ундайди. Хавф омилларини инкор этиш, фақат даволанишга эътибор қаратиш нотўғри» — дейди шу тадқиқотда қатнашган профессор Денис Хеншоу.\nМобил телефонларнинг мияга таъсирига бағишланган бошқа тадқиқотлар натижалари бир-бирини инкор этмоқда. Бирида мобил телефон зарарсиз дейилса, бошқасида бунинг акси.\n«Journal of Environmental and Public Health» журналидаги мақолада, назаримда, ўсимталар сони ўсиб боришини тасдиқловчи статистик маълумотлар етарли эмас», — таъкидлайди Оксфорд университетининг тиббиёт физикаси ва клиник муҳандислик бўлими директори Малколм Сперрин.\n«Мақолада ўсимта бир турининг сони ўсиб бораётгани кўрсатиб берилган. Аммо ўсиш мобил телефонга боғлиқлиги исботлаб берилмаган. Тадқиқот қамраб олган йилларда аҳолининг мобил телефонлардан фойдаланиши 15 фоиздан 95 фоизга чиққан, ҳолбуки, бош мия ўсимталари сони бу даврда бунчалик кўпаймаган. Бу шундан далолат берадики, мабодо мобил телефонлар саратон хавфини туғдираётгани рост бўлса ҳам, бу жуда оз миқдорда”, — дейди эпидемиолог Лев Шаҳаб.\nТадқиқотчиларнинг фикрича, глиобластомалар кўпайишига инсонлар турмуш тарзининг ўзгараётгани кўпроқ сабаб бўляпти.\n«Айни пайтда мобил телефонлар ва бош миядаги ўсимталар ўртасидаги боғлиқлик — фараз, холос. Бироқ саратон хавфни келтириб чиқарувчи бошқа омиллар ҳам борки, буларга қатъий риоя қилишимиз керак. Соғлом овқатланишга ўтиш, алкогол ва тамаки маҳсулотларидан воз кечиш керак», — дейишмоқда тадқиқот муаллифлари.\nтадқиқот мобильный телефон рак мозга\nТехнология 15/01, 16:21\nҲодиса 15/01, 19:10


ЎзА - Ишчи-ходимларнинг ишончли ҳимоячиси\n26.08.2018 12:29 Чоп этиш версияси\nИшчи-ходимларнинг ишончли ҳимоячиси\nЎзбекистон Касаба уюшмалари федерацияси ишчи-ходимларнинг ижтимоий-иқтисодий манфаатларини ишончли ҳимоя қиладиган мустаҳкам тузилмага айланди.\nФедерациянинг корхона ва ташкилотлардаги бошланғич касаба уюшмалари ташкилотлари томонидан ишчи ходимларнинг қонуний манфаатларини таъминлашга алоҳида эътибор қаратилмоқда. Ишчи-ходимлар ўртасидаги меҳнат муносабатлари тармоқ келишувлари ва жамоа шартномалари орқали мустаҳкамланаётир. Ишчи-хизматчиларнинг унумли меҳнат қилиши, муносиб дам олиши учун зарур шароитлар яратилмоқда. Саломатлигини тиклаш ва соғлом турмуш тарзини шакллантириш ҳам касаба уюшмаларининг муҳим вазифаларидан бирига айланган. Ўзбекистон истеъмол товарлари ишлаб чиқариш, савдо ва хизмат кўрсатиш ташкилотлари ходимлари касаба уюшмаси республика кенгашининг Сурхондарё вилоятида бошланғич ташкилотлари сафи кенгайиб бораётгани бунга яққол мисолдир.\n– Айни пайтда ташкилотимиз вилоятда 33 минг 600 дан ортиқ аъзони ўз сафига бирлаштирган,– дейди Ўзбекистон истеъмол товарлари ишлаб чиқариш, савдо ва хизмат кўрсатиш ташкилотлари ходимлари касаба уюшмаси республика кенгашининг Сурхондарё вилояти бўйича масъул ташкилотчиси Х. Қўзимуродов. – Уларнинг 15 мингга яқини акициядорлик жамиятлари, чет эл сармояси иштирокидаги корхоналар, хусусий корхоналар ва масъулияти чекланган жамиятларда меҳнат қилмоқда, аҳолига савдо ва бошқа хизматлар кўрсатаётир. Жорий йилнинг ўтган даврида янгидан ташкил этилган Термиз шаҳридаги “Сурхон ипаги”, “Амударётекс”, “Тоза ҳудуд”, Ангор туманидаги “Биотехноэко” сингари масъулияти чекланган жамиятлари, Ангор туманидаги “Huashen Solkworm Pro”, Жарқўрғон туманидаги “Нортекс” қўшма корхоналари ва бошқа ўнга яқин субьектлар ишчи-хизматчилари касаба уюшмасига аъзо бўлди.\nПрезидентимиз Шавкат Мирзиёев 2017 йил 10-11 февраль кунлари Сурхондарё вилоятига ташрифи чоғида Ангор туманидаги “Huashen Silkworm Pro” Ўзбекистон-Хитой қўшма корхонаси лойиҳаси билан танишиб, хориж сармояси иштирокидаги корхонанинг самарали фаолият юритиши учун тегишли тавсияларни берган эди. Шунга асосан замонавий дастгоҳлар ўрнатилган корхона тез, сифатли барпо этилиб, рақобатбардош ипак қурти уруғи ишлаб чиқариш йўлга қўйилди.\nЛойиҳа қиймати 8,5 миллиард сўмлик янги корхонада ўтган йили 11,5 минг қути ипак қурти уруғи ишлаб чиқарилиб, жорий йилги мавсумда мамлакатимизнинг Андижон, Қашқадарё, Бухоро ва Сурхондарё вилоятларига тарқатилди. Шу кунларда қўшма корхонада келгуси йил ҳосили учун уруғ тайёрлаш қизғин давом этмоқда.\n– Корхонамизнинг ишга туширилгани юртимизда саноат учун зарур хом ашё – пилладан икки-уч марта ҳосил олиш имкониятини яратди, –дейди қўшма корхона директори ўринбосари Х.Бердиев.– Шу кунларда учинчи ҳосил учун ипак қурти парваришланаётир. Бу йилги ҳосил учун Хитой уруғини етиштирган бўлсак, келгуси йил пиллакорларимиз Япония ва Хитойнинг ипак қуртидан чатиштирилиб, маҳаллийлаштирилган уруғдан фойдаланади. Бунинг афзаллиги шундаки, Хитойнинг ипак қурти сермаҳсул бўлса, Япония уруғи касалликка чидамлилиги билан бизда катта қизиқиш уйғотди.\nҚўшма корхона фаолиятини кенгайтириб, ишлаб чиқариш турларини кўпайтириш учун ҳиндистонлик ишбилармонлар билан қуруқ чой ишлаб чиқариш технологиясини ўрнатишга ҳозирлик кўрмоқда. Ҳозир замонавий корхона цехларида 120 ишчи меҳнат қилаётган бўлса, мазкур лойиҳалар ишга тушгач, ишчилар сони 300 нафарга етади.\nЖорий йилда бошланғич касаба уюшмалари ташкилоти тузилган қўшма корхонада ишчи-хизматчиларнинг унумли меҳнат қилиши ва бўш вақтларида мазмунли ҳордиқ чиқариши учун зарур қулайлик яратилмоқда.\n– Ишчилар икки маҳал бепул иссиқ овқат билан таъминланаётир, –дейди қўшма корхона бошланғич касаба уюшмалари ташкилоти раиси А. Исломов.– Дам олиш хоналарида барча шароит мавжуд. Ишчилар корхонага келиш ва ишдан сўнг уйига кетишида бепул автобус хизматидан фойдаланмоқда. Бундан ташқари, ишчи-ходимларнинг фарзандлари ёзги дам олиш кунларида болалар оромгоҳига йўлланма билан таъминланди. Ишчиларнинг меҳнат таътилида соғлиғини тиклаши учун нуфузли санаторийларга имтиёзли йўлланмалар бериш йўлга қўйилаётир. Энг муҳими ижтимоий-иқтисодий ҳимояси кучайтирилиб, соғлом турмуш тарзи барқарорлигини таъминлашга ёрдам берилмоқда.\nДавлатимиз раҳбарининг жорий йил 19-20 январь кунлари Сурхондарё вилоятига ташрифи чоғида лойиҳаси тақдим этилган “Био техноэко” масъулияти чекланган жамияти қисқа вақтда қурилиб, ишга туширилди. Ҳозир корхонада 150 дан ортиқ киши меҳнат қилиб, ҳудудлар ободлиги ва маҳалла-куй тозалигини сақлашга хизмат қилмоқда. Термиз шаҳри, Ангор ва Термиз туманларидаги маиший чиқиндиларни йиғиб, саралаш билан шуғулланаётир. Корхонанинг иккинчи босқичида шишадан мозаика ва плиткалар, фойдаланилган пластмассадан полиэтилен қувурлар, ёғоч чиқиндиларидан брикет, қоғоз чиқиндисидан картон ва қайта ишланган қоғоз, озиқ-овқат чиқиндиларидан биогаз ва биогумис ишлаб чиқариш ўзлаштирилади. Биогумис шу ернинг ўзида барпо этиладиган мевали боғни тўйинтириш учун ишлатилади.\n– Янги корхонамизда ташкил этилган бошланғич касаба уюшмалари ташкилотига барча ишчиларимиз аъзо бўлди, – дейди қўшма корхона бошланғич касаба уюшмалари ташкилоти раиси С. Хурсандов.– Биз аъзоларимизнинг ижтимоий-иқтисодий манфаатларини таъминлаб, жамоа шартномаларининг бажарилишига алоҳида аҳамият бермоқдамиз. Меҳнаткашлар ва уларнинг оила аъзолари ўртасида жисмоний тарбия ҳамда спортнинг оммавийлигини таъминлаш орқали саломатлигини мустаҳкамлашга эътибор кучайтирилмоқда.\nШу йил ишга туширилиб, бошланғич касаба уюшмалари ташкилотини тузган “Сурхон ипаги”, “Амударётекс”, “Тоза ҳудуд” масъулияти чекланган жамиятлари ва бошқа хўжалик юритувчи субьектлар ишчи-хизматчиларининг унумли меҳнат қилиб, миллий иқтисодиётимиз ривожига муносиб ҳисса қўшаётганида яратилаётган ана шундай қулайликлар, касаба уюшмалари томонидан уларни рағбатлантириш борасида амалга оширилаётган кенг қамровли ишлар ўз самараларини бермоқда.\nТермиз шаҳридаги “Амударё” болалар соғломлаштириш оромгоҳида 26 август куни “Азиз ва ягонамсан, жонажон Ўзбекистоним” шиори остида касаба уюшмасига қамраб олинган вилоятдаги янги корхоналар ишчи-ходимлари ўртасида ташкил этилаётган спартакиада мусобақаси ҳам ана шундай эзгу мақсадларга хизмат қилади.


Жамият 08:22 / 10.09.2019 35557\nИнтернет тармоғида «Flavio Briattore» тахаллусли фойдаланувчи ундан шахсини тасдиқловчи ҳужжатларни талаб қилган ва ҳужжат бўлмаганлиги сабабли уни ички ишлар органлари таянч пунктига йўл олишни талаб қилган профилактика инспекторининг ҳаракатларидан норозилик билдирган ҳолда эълон қолдирди. Бу ҳақда Тошкент шаҳар ИИББ хабар бермоқда.\nПрофилактика катта инспектори, майор Қориев К. бўлиб ўтган воқеани қуйидагича изоҳлаган.\nЧилонзор тумани Г35 массивида жойлашган “Ал Хоразмий” маҳалласининг ҳудудини айланиб чиқиш давомида, 10-сонли уйнинг кириш жойи ёнида турган, кириш эшиги оча олмай, турли кодларни синаётган эркак киши ушбу ҳаракатлари билан ички ишлар органлари ходимида шубҳа уйғотган. Кимнинг ёнига келгани ҳақидаги саволга фуқаро: “холамникига”, “энаганинг ёнига” каби мужмал жавоб берган. Шахсни тасдиқловчи ҳужжатларни тақдим этиш ҳақидаги илтимосга ҳам аниқ жавоб бермасдан, ходимга: “ўзингиз кимсиз?”, “ҳужжатларни нимага асосланиб талаб қиляпсиз?”, “нимага мен ўзим билан паспорт олиб юриши керак?” деган қарама-қарши саволлар бера бошлаган.\nШу йўл билан ходимни эмоционал муомалага мажбур қилган 32 ёшли Руслан Ш. суҳбат давомини ўзининг мобиль телефонига тушира бошлаган.\nШунга қарамасдан, Тошкент шаҳар ИИББ ходим ўзини намунали тутмаганини ва ортиқча эҳтиросга берилганини тан олган. Ҳозирга вақтда ходимга нисбатан хизмат текшируви олиб борилмоқда.\n“Ҳурматли фуқаролар! Ички ишлар органлари ходимлари – сиз каби инсондирлар ва сиз каби турли ҳис-туйғуларни бошдан кечиришади. Аммо уларнинг фаолиятларининг хусусияти шундаки, улар бошқа касб эгаларидан кўпроқ жиноят жабрланувчиларининг, гумонланувчиларнинг, уларнинг қариндошлари ва яқинларининг, ҳамда гувоҳларнинг негатив ҳиссиётларига дуч келишади. Айнан юқоридаги ҳолатга тўхталиб ўтсак. Ўзингизни ходимнинг ўрнига қўйиб кўринг: сиз кўриб қолган нотаниш шахс подъезд эшигини очишга уринаётганидан унинг бу ерда яшамаслиги кўриниб турибди. Сиз қандай йўл тутган бўлардингиз? Сизнинг асосли саволларингизга менсимаган ҳолда савол билан жавоб қайтаришса, нима қилган бўлардингиз?\nҲуқуқий давлатда фуқаролар ва давлат органлари вакиллари – муносабатлари ҳурматга асосланган тенг шерик, ўзаро боғлиқ элемент ҳисобланадилар. Бизда эса, афсуски, тез-тез давлат органлари ходимларига қарши чиқишнинг гувоҳи бўлиш мумкин. Тошкент шаҳар ИИББ танқидга тайёр, аммо танқид холис ва конструктив бўлиши керак. “Ҳаммаси ёмон бўлганлиги учун ёмон”, “илгари ҳам шундай бўлган... бундан кейин ҳам шундай бўлади” каби ҳужумларнинг ҳеч кимга фойдаси йўқ. Бундан ҳатто муаммосини ҳуқуқий майдонда эмас, интернетга ҳал қилишга уринаётган “танқид” муаллифи учун ҳам фойда йўқ.\nАгарда ички ишлар органлари ходими сизга нисбатан ноқонуний ҳаракат қилган ёки умуман ҳаракатсизлик қилган бўлса, бу ҳақда 99-797-45-63 рақами орқали Ўз хавфсизлик бошқармасига, 102 рақамига ёки Тошкент шаҳар ИИББ навбатчилик хизматининг 71232-40-50 ва 71-232-30-40 қўшимча рақамлари орқали хабар беринг. Ижтимоий тармоқларда тушунарсиз шахсий эҳтиёжларни қондириш учун ўзни “намойиш” қилиш шарт эмас.\nШу ўринда солиқларни эслаб туришни хуш кўрадиганлар учун айтиб ўтамиз: барча бошқа фуқаролардан ушлаб қолинганидек, ички ишлар органлари ходимларидан ҳам даромад солиғи ушлаб қолинади”, - дейилади пойтахт ИИББ изоҳида.


Ўзбекистон термасига: Бунча ёмон ўйнамасдинг-ку, Уялмадинг, юзинг бепарда - 13.06.2017, Sputnik Ўзбекистон\nЎзбекистон терма жамоасининг кечаги мағлубияти барчанинг юрагига ўқдек ботди - футболга ихтисослашгану ихтисослашмаган сайтлар аламли мақола ва шеърларга... 13.06.2017, Sputnik Ўзбекистон\n17:34 13.06.2017 (янгиланди: 17:56 13.06.2017)\nЎзбекистон терма жамоасининг кечаги мағлубияти барчанинг юрагига ўқдек ботди - футболга ихтисослашгану ихтисослашмаган сайтлар аламли мақола ва шеърларга тўлиб-тошди\nТОШКЕНТ, 13 июн — Sputnik. Кеча футбол бўйича Ўзбекистон терма жамоаси 2018 йилги жаҳон чемпионати саралаш ўйинлари 3-босқичи доирасида Эрон терма жамоасига 2:0 ҳисобида мағлубиятга учрагач, футбол мухлисларининг сабр косаси тўлиб-тошди. Футболга ихтисослашган қатор сайтларда ишқибозларнинг терма жамоа ва ўйин ҳақидаги фикрлари, журналистларнинг бу борадаги мулоҳазалари чоп этилди.\nЖумладан, Дилмурод Жумабоев шундай ёзади:\n"Эронни ютишимизга ким ишонганди? Ҳеч ким!!! Сабаби оддий — жамоа бошида Самвел Бабаян бор экан, бу жамоа ҳеч бир натижага эриша олмаслиги барчага кўпдан аён эди. Ўтган турда Сурияга имкониятни бой бергач, Самвелнинг кавушини тўғрилаш керак эди ўзи аслида. Янги мураббий билан Теҳронда йигитлар бошқача ўйин кўрсатишлари аниқ эди…\nСамвел Бабаяннинг Эронга мағлубиятдан сўнг матбуот анжуманидаги сўзларига қаранг: "Жаҳон чемпионатига чиқиш учун имконият сақланиб қолди. Қолган икки ўйинда сифатли ўйин кўрсатиб, бор кучимизга ишга солган ҳолда ғалаба қозонишимиз ва олдинга интилишимиз керак". Уят ҳам йўқ! Икки ўйиндан сўнг Қатардаги жаҳон чемпионатига чиқиш учун имкониятлар ҳақида гапирса керак.\nЭрондаги ўйинни қаранг: бу йигитлар бошқача ўйнай олади шубҳасиз. Техникалари ўзгармас балки, тезликни табиат инъом этганидан ортиғини кутиш кераксиз, бироқ мураббий дегани жамоага ишонч бериши керак, унинг айтганини, кўрсатмасини бажарсак, ютамиз албатта, деган фикр бўлиши керак футболчиларда.\n"Озоди"да эса ўйинга берилган кўрсатма "ютишимиз керак, ё бўлмаса ҳеч бўлмаганда дуранг керак бизга" шаклида бўлганга ўхшайди. Йигитлар ҳаракат қилишди, бироқ ҳар ким "Ватан учун" деб ўз ҳолича ўйнади, тактика деган нарса умуман кўринмади.\n…Ватаним деб, ўзбек футболи шаъни деб жон куйдирадиган, шу билан бирга қўлидан иш келадиган мураббийларимиз кўп эмас ўзи. Бир нечтаси бош мураббийлик қилиб ҳам кўришди терма жамоада. Ҳозирча имкон берилмаганлардан Игор Шквирин қолди. Агар гуруҳда ҳеч бўлмаганда учинчи ўринни сақлаб қолайлик дейдиган бўлсак, эртагаёқ мураббийни янгилашимиз керак!"\nШаҳбоз Беғамов эса қуйидагича фикр билдирган:\nЮтқазганимиз бу катта бир шов-шув эмас. Бабаян қўл остида Сурияга ютқаздик, Эронга ўзимизни уйимизда енгилдик. Теҳронда Эронга имкониятни бой беришни кутилмаган натижа демаган бўлардим. Шунчаки Тошкентда ҳам, Теҳронда Эрон дарвозаси томон бирорта ҳам аниқ зарба бера олмаганимиз, хавфли ҳужум содир этолмаганимиз, ҳужум чизиғида гол урмаса ҳам ўйнайдиган Сергеевни ўрнига футболчи туширмаганимиз алам қилди.\nЭнди қаранг, ўзи шундоқ ҳам чап қанотимиз Денисовнинг жароҳатидан кейин кучсизланганди. Андреев унинг иккинчи муқобил варианти эди. Стаснинг жароҳатидан кейин Сайфиев тушса, нисбатан Шораҳмедовдан кўра чап қанотда фойдалироқ эди. Чунки чап қанот Сайфиев ҳар доим ўйнаб юрган жой. Бу жароҳат, яна бир йўқотиш камлик қилгандек, мажбурий ўзгаришдан кейинги танлов ҳам йўқотишларнинг давоми бўлди. Даврон Ҳошимов аслида кичик жароҳати туфайли захирага қолдирилган ва ўрнига Шораҳмедов тушганди.\nШораҳмедовнинг чап қанотга ўтиши, кичик жароҳати билан ўйнаган Ҳошимовнинг ўнгдан жой олиши ҳимоядаги иккала қанотларимизни кучсизлантирди. Чап қанотдаги йўқотишни ўрнини қоплаймиз деб, ўнг қанотни ҳам, чап қанотни ҳам кучсизлантирдик.\nВаҳоланки ўшанда Андреевнинг ўрнига Сайфиевни тушириш орқали масалани осонроқ ечса бўларди. Йўқ, биз чигалроқ, тушунарсиз қарорларни қабул қиладиган Бабаяннинг ўжарлигига гувоҳ бўлдик.\nТаркибдаги жароҳат олган футболчиларимизнинг йўқлиги мағлубиятга сабабчи, буни бахона сифатида кўрсатиш ярамайди. Бу қандайдир клуб эмас, таркибдаги мавжуд футболчилардан биттаси жароҳат олади ва унинг ўрнида муносиб захира футболчиси бўлмаса. Бу терма жамоа. Ўзбекистон терма жамоасида чап қанотда ўйнай оладиган футболчилар етарли. Фақат уларни барча жароҳат олганда номига чақириш эмас, балки чақиргандан кейин мажбур бўлганда ҳеч бўлмаса майдонга тушириш, уларнинг имкониятини кўриш керак.\nЖароҳат олган футболчиларни йўқлиги, ёки бошқа сабаблар эмас, мураббий хатони ўзидан қидириши керак. Яна қайтарамиз, бу клуб эмас, терма жамоа. Терма жамоада доим танлов бўлган. Бутун дунёда шундай. Терма жамоада асосий таркиб деган тушунча бўлмаслиги керак. Бизда ҳам йўқ аслида. Фақат бизда Бабаян таркиби, деган атама мавжуд.\nЎртоқлик ўйинлари нима учун ташкил этилади? Бабаяннинг ўзининг қараши ва ўзининг услуби бор. Хоп, тушундик. Лекин мураббий иккинчи ва учинчи режаларни, ҳар бир чизиқ учун қолган муқобил вариантларни ҳам синаб кўриши, уларни захирада тайёр ҳолда ушлаб турмоғи керак эмасми?\nДарвозада фақат Лобанов, ҳужумда доим Сергеевни тушириш керак деган қоида йўқ Жаҳон чемпионати саралаш босқичида.\nТерма жамоа тарихидаги энг кучли таркибни шуғуллантиряпман, деган мураббий ҳар сафар ўйиндан кейин оптимал таркибда ўйнай олмадик, дейиши ғалати эмасми?\nТерма жамоа тарихидаги энг кучли таркиб дейилдими, дейилди. Наҳотки Ўзбекистон терма жамоаси тарихидаги энг кучли таркибда ҳар бир позицияда Бабаяннинг критерияси бўйича асосий таркиб футболчисини алмаштира оладиган футболчи йўқ?\n…Мураббийда тактика бўлмаса ҳам ўйнаяпмиз. Лекин мураббий ҳеч бўлмаса таркибни тўғри танлашни билиши керак. Ҳа, таркибда кимни ўйнатиш ва кимга ишонч билдиришни биз ҳал қилмаймиз. Бу мураббий ваколатидаги иш ва унга ҳеч ким аралаша олмайди.\nБизнинг критериямиз бўйича таркибни ҳам танлай олмаётган мураббийни истеъфога чиқариш пайти келмадимикан?\nОлдинда яна иккита тур бор. Кўп нарса бугунги Қатар — Жанубий Корея ўйинига ҳам боғлиқ. Лекин ишонинг, бизда охирги тургача ҳам имконият бўлади. Фақат бу имкониятни бирорта бошқа мураббий билан синаб кўрайлик.\nКим келса ҳам иккита ўйинга келишиб олиб келиш керак. Чиқаролмаса ҳам кескин танқид бўлмайди. Чунки вақт жуда тиғиз. Шунчаки бошқага имконият бериб кўрайлик, назарий жиҳатдан олиб кўрилса, ҳали имкониятлар ёмон эмас. Шунчаки терма жамоа ўйинига бироз ўйин қўшиши керак. Терма жамоага мураббий керак. Чиқмаган жондан умид деганларидек…\nГап мундиалда ҳам эмас, умуман Ўзбекистон терма жамоаси футбол ўйнаши керак. Осиёда Ўзбекистон деган номимиз борлигини унутмайлик".\nУмуман олганда, эътирозларнинг деярли барчаси бош мураббий Самвел Бабаянга қаратилган. Хайрулла Холиқов ҳам ўз мақоласида айнан терма жамоа бош мураббийини мағлубиятда бош айбдор қилиб кўрсатган.\n"Кеча бўлиб ўтган Эрон — Ўзбекистон ўйинини кўриб менда бир савол пайдо бўлди: терма жамоамизнинг бор ўйини шуми ёки бўлмаса футболчилар мураббийни кетказиш учун атайин шунақа ўйнашдими?\nАгар биринчиси бўлса, демак мураббий айбдор, мабодо иккинчиси бўлса, бунда ҳам мураббий айбдор. Тўғрисини айтаман, Самвел Бабаян термага бош мураббий бўлганидан бери унинг қўл остида ҳали бирор марта маънили футбол кўрмадим. Худдики йигитлар 90 дақиқа югуриб беришса бўлгани. Агар 60 дақиқа югуриш керак бўлса 60, 120 дақиқа югуриб бериш керак бўлса яна шунча чопишади, бироқ барибир мазмун ва маъно кўринмайди.\nКечаги ўйинда бир жамоа ўйнади, иккинчиси рақибнинг яхши ўйнашига қарашиб юборди, холос. Тўғри, баъзи вазиятларда биз ҳам ёмон кўринмадик, лекин ўйиннинг умумий картинасини оладиган бўлсак, "оқлар" ўйнаган, "кўклар" кузатган бўлиб чиқади. Бу ўйинда кўрдикки, терма жамоада мураббий бўлмагунча ҳеч нарса қила олмас эканмиз.\n…Самвел Бабаянни яхши ташкилотчи, кучли менежер сифатида ҳурмат қиламан, аммо мураббий сифатида ҳеч нарса қила олмаслигини ўзи ҳам яхши билса керак. Агар Бабаянни биров мажбурлаб ушлаб ўтирмаган бўлса, керак бўлса бугуноқ истеъфо бергани маъқул. Чунки у аввало ўзини қийнаяпти. Футболчилар унинг қўл остида ўйнагилари келмаяпти. Лекин Бабаян буни сезмаётган бўлса, демак айб ўзида.\n…Бабаян ва унинг ёрдамчиларидан илтимос, ўзингизни ҳам, футболчиларни ҳам, халқни ҳам қийнаманг. Кўриб турибсиз-у, токи сизлар бор экан улар бундан зўр ўйнаб беришмайди. Майли "Обод"га боринг (Бабаян иккинчи даврада "Обод"ни олармиш деган гап чиқди), ёшларни тарбияланг, фақат миллий терма жамоани ўз ҳолига қўйинг, илтимос. Майли Сиз кетганингиз билан ҳеч нарса ўзгармасин, лекин барибир шу ишни қилинг. Миллионлаб мухлислар Сиздан фақат шуни кутмоқда!"\nЎзбекистон терма жамоасига атаб ҳаттоки шеърлар ҳам битилди.\n"…Сенга бўлолмас тиргак,\nЎн бир ичи бўш терак.\nСенга "тез ёрдам" керак,\nШўрлик ўзбек футболи!\nМанзилни ғамин ема,\nСен тешилган бир кема,\nШўрлик ўзбек футболи!"\nдеб ёзади Ботиржон Эргашев.\nRASSIYAJCH никли яна бир мухлис эса шундай ёзади:\n"Қара, онанг ТВ ёнида,\nҚилаяпти сен учун зарда.\nБунча ёмон ўйнамасдинг-ку,\nУялмадинг, юзинг бепарда.\nЭр йигитнинг чин юрагида,\nДоим бўлсин ишқ диёнати.\nБу ўйиндан кўра қизиқроқ,\nЯхшилик қил, юртингни яшнат,\nҚўлдан берма шундай имконни.\nСен ҳеч кимдан кам эмассан бил,\n"…Кўп йилки рақибни йиқолмаганлар,\nБу кетишда асло йиқолмайдиям.\nОддий бир "саҳна"дан чиқолмаганлар,\n"Жаҳон саҳнаси"га чиқолмайдиям!\nХалқим кунинг қолди, "ўн бир актёру"\nВа пулга сотилган "режиссёрлар"га.\nБошқа мансаб берма, азон куйидан,\nНафрат туядиган "дирижёрлар"га…"\nдеб ёзади Абдураҳмон Мешаян.\nБиз эса азиз футбол ишқибозларига эҳтиросларга берилманг, асабни асранг деб қоламиз. Зеро бу мағлубият биринчи аламли мағлубият эмас… Лекин охиргиси бўлиб қолади деб умид қиламиз.


Нур-Султон аэропортида бўрон туфайли 11 та рейс бекор қилинди ва 38 та рейс қолдирилди – Газета.uz\nЁмон об-ҳаво шароити туфайли Нур-Султон аэропортида 11 та рейс бекор қилинди, 38 та, шу жумладан Тошкентга ва ундан амалга ошириладиган парвозлар қолдирилди. Қозоғистон пойтахтида қор бўрони ва кучли шамол кузатилмоқда.\nLotinchada 23 январ 2020, 16:09 Жаҳон\nНур-Султон халқаро аэропортида 38 та рейс қолдирилди, 11 таси бекор қилинди, деб хабар берди Tengrinews.kz аэропорт матбуот хизматига таяниб.\nБошқа шаҳарлардан ҳаво кемаларининг кеч етиб келиши ва аэропортда ёмон об-ҳаво кузатилаётгани сабабли 22 та рейс, хусусан, «Эйр Астана» авиакомпаниясининг 9 та рейси (жумладан, Омск, Тошкент, Москва ва Киевдан келаётган халқаро рейслар), SCAT авиакомпаниясининг 8 та рейси (шу жумладан Улан-Батор, Москва ва Прагадан халқаро рейслари), Qazaq Air авиакомпаниясининг Олма Ота ва Костанайга 2 та рейси ҳамда Fly Arystan авиакомпаниясининг Павлодар, Олма Ота ва Костанайга 3 та рейсининг келиши кечиктирилган.\n16 та рейс парвози кечиктирилди: 6 таси — «Эйр Астана» авиакомпанияси (шу жумладан Тошкент ва Киевга халқаро рейслар), 6 таси — SCAT авиакомпанияси (шу жумладан Москва ва Прагага халқаро рейслар) ва 4 таси — Qazaq Air ва Fly Arystan авиакомпанияларига тегишли.\n11 рейс бекор қилинди: Франкфуртга Lufthansa, Истанбулга Turkish Airlines, Варшавага LOT Polish ҳамда «Эйр Астана», Qazaq Air ва SCAT рейслари.\n«Ўзбекистон ҳаво йўллари» миллий авиакомпанияси ҳам шамол тезлиги 25 м/с га етаётган кучли қор бўрони сабабли Тошкент-Нур-Султон-Тошкент рейсини бекор қилди. Бундай об-ҳаво шароити самолётларни хавфсиз қабул қилиш ва жўнатишга имкон бермайди, дейилади авиакомпания хабарида.\n«Казгидромет» маълумотларига кўра, Қозоғистонда яна уч кун давомида қор бўронлари давом этади. Кўпгина вилоятларда қалин қор ёғиб, бўрон ва жуда кучли шамол бўлиши, шимолий ҳудудларда унинг тезлиги сониясига 30 метргача етиши, туман тушиши ва ернинг музлаши кутилмоқда.


Тошкент вилоятида хўроз уриштириш ўйинида иштирок этган 124 киши қўлга олинди\nТошкент вилоятининг Ўрта Чирчиқ туманида хўроз ўйинида иштирок этаётган 124 нафар шахс қўлга олинган. Бу ҳақда Тошкент вилояти ички ишлар бош бошқармаси ахборот хизмати маълумот тарқатди.\nҚайд этилишича, ички ишлар органлари ходимлари ноқонуний хўроз ўйини ташкил этилган Ўрта Чирчиқ тумани “Ўртасарой” МФЙ ҳудудида жойлашган от фермасига 9 октябрь тунида борганлар.\nУ ерда 100 нафардан ортиқ фуқаро иштирокида таваккалчиликка асосланган хўроз ўйини ташкил этилганлиги, воқеа жойида карантин қоидаларини қўпол равишда бузилганлиги, шунингдек, ферма ҳовлисида хизмат кўрсатаётган ноқонуний савдо шохобчасида истеъмол учун олиб келинган маҳсулотлар мутлақо санитария қоидаларга жавоб бермаслиги аниқланган.\nТадбир чоғида қўлга олинганларга нисбатан тегишли ҳужжатлар расмийлаштирилган. Ўйин учун олиб келинган хўрозлар далилий ашё сифатида олинган.\nИИББ айни пайтда ҳолат юзасидан қўшимча суриштирув олиб борилаётганини билдирган.


ИШЛАЙДИГАН АЁЛЛАР УЧУН 20 ДАҚИҚАЛИК ЙОГА | Суғдиёна биринчи аёллар электрон журнали\nИШЛАЙДИГАН АЁЛЛАР УЧУН 20 ДАҚИҚАЛИК ЙОГА\nИш кунингиз тиғиз. Тушлик қилишга аранг вақт топасиз. Аммо бу саломатлигингиз учун баҳона эмас-да. Ҳар куни 15 дақиқа вақт топиб, қуйидаги йога машқларини бажаринг. Машқлар учун ортиқча жисмоний ҳаракат талаб қилинмайди. Ихлос қилсангиз бўлгани. 1.Қаддингизни тик тутинг. Ўтирган ҳолатда қўлларни юқорига кўтаринг-да, ҳудди гавдани юқорига чўзаётгандек ҳис этинг. Бу машқни икки-уч марта такрорлаш кифоя.\n2.Ўтирган ҳолатда қўлларни курак орқасида бирлаштиринг. Чуқур нафас олинг. Кўзларни юмиб олсангиз ҳам бўлади.\n3.Навбатдаги машқни иложи бўлса, дераза олдида бажарганингиз маъқул. Курсига суяниб, гавдани суратдаги каби кўринишга келтиринг. Сўнгра оёқларни ҳаракатлантирмай, гавдани олдинга чўзинг.\n4.Танангизни бўшаштиринг. Қўлларни стол устига қўйиб, бошни пастга энгаштирасиз. Бу ҳолатда кўзлар юмуқ бўлиши керак. Машқни 5 дақиқа давомида бажаринг.\n5.Курсига қулай жойлашиб олинг. Қўлларингиз билан курсини ушланг. Оёқларни олдинга текис чўзинг-да, 3 дақиқа давомида шу ҳолатни ушлаб туринг.\n6.Машқ якунида бошингизни курси устига қўйиб, 10 дақиқа дам олинг.Twitter НравитсяSocButtons v1.5


“КАМАЗ” энди юк машинаси эмас, электробус - Carzone.Uz\n“КАМАЗ” энди юк машинаси эмас, электробус\nРоссиянинг кўпгина шаҳарларида КАМАЗ электробусларини синаш муваффақиятли бормоқда. Яқинда автоконцерн тез зарядлаш станциясининг янги версиясини намойиш қилди. Қурилманинг ўзига хослиги ихчам ва автоматик зарядлашидадир.\nТез зарядлаш станциясини Drive Electro компаниясининг инженерлари “КАМАЗ” холдингининг буюртмаси асосида ясаб берган. Компаниянинг матбуот хизмати зарядлаш жараёни бор-йўғи 6 дақиқа вақт олишини маълум қилди. Электробус бир суткада 300 кмдан ортиқ йўл боса олади. Унинг яна бир афзаллиги бор: зарядлаш станциясини троллейбуснинг энергия узатиш тармоғига (ёки бошқа ток тармоғига) уласа бўлади. Автоматик режимда ҳайдовчининг иштирокисиз зарядланади.\nТезкор зарядлаш ускуналарисиз қувватлаганда электробуснинг йўл захираси 52 км бўлган, тўла зарядлаш учун эса 3 соат кетарди.\nЭслатиб ўтамиз: иккинчи авлод КАМАЗ электробусларининг асл номи КАМАЗ-Drive Electro бўлиб, литий-титанатли аккумуляторлар билан жиҳозланган. Бу батареяларнинг афзаллиги -45дан +45 градусгача иқлим шароитида зарядлана олишидадир.\nБатареяни 20 минг марта зарядлаш мумкин. Демак хизмат муддати тахминан 15 йилга боради.


01.12.2020 16:26 0 1450\nХитой Шимолий Корея етакчиси Ким Чен Ин ва унинг оиласига коронавирусга қарши экспериментал вакцинани юборди. Бу ҳақда япон разведкаси манбасига таяниб «Reuters» хабар берди.\nҚайд этилишича, Ким Чен Ин, оиласи ва яна бир қанча юқори мартабали амалдорлар эмланишган. Бироқ айнан қайси компания уларга ўз препаратини тақдим этгани, хавфсизлик даражаси ҳақида маълумот берилмаган. КХДР ТИВ ушбу маълумотни тасдиқламади, лекин инкор ҳам этмаган.\nБаъзи экспертлар КХДР етакчиси чиндан ҳам вакцина қабул қилишига шубҳа қилишмоқда.\n«Ҳатто, Хитой вакцинаси тасдиқланган тақдирда ҳам, у бундай таваккал қилмайди. Негаки, тўлиқ изоляция билан таъминлай оладиган кўплаб бошпаналари мавжуд», — деди бир неча йил аввал Шимолий Кореядан қочиб кетган юқумли касалликлар бўйича эксперт Чхой Чун-хун.\nОхирги маълумотларга кўра, Хитойнинг COVID-19га қарши тўртта вакцинаси клиник синовларнинг якуний босқичида турибди. Улардан учтаси аллақачон фавқулодда фойдаланиш дастурига киритилган бўлиши мумкин.\nШимолий Корея коронавирусга қарши курашда ташқи ёрдамга муҳтож эмаслигини мунтазам равишда айтиб келмоқа. Маълумотларга кўра, пандемия бошлангандан бери мамлакатда бирорта ҳам юқтириш ҳолати қайд этилмаган, фақат бир марта шубҳа пайдо бўлган.\nХитой Шимолий Корея Ким Чен Ин вакцина коронавирус


Левандовски «МЮ» ёки «ПСЖ»га ўтиши мумкин\n«Бавария» ҳужумчиси Роберт Левандовски ёзда клубни тарк этиши мумкин.\nKicker хабарига кўра, «Манчестер Юнайтед» ва «ПСЖ» клуби вакиллари польшалик футболчининг агенти билан музокара ўтказган.\nЎтган йили ёзда Левандовски «Реал»га ўтиш учун уриниб кўрган эди. Бироқ, мадридликлар билан келиша олмади.\n30 ёшли футболчининг мюнхенликлар билан имзолаган шартномаси 2021 йил ёзигача мўлжалланган. Клуб уни яна бир йилга узайтиришни истаяпти.\nБу мавсумда Левандовски «Бавария» таркибида барча мусобақаларда 45та ўйинда майдонга тушиб, 38та гол урган ва 13та голга ҳаммуаллифлик қилган. Transfermarkt портали унинг трансферини 70 миллион еврога баҳоламоқда.


Титаник филмидан ажойиб фотосуратлар » Шерлар, туш табири, Афоризмлар, Маноли сузлар 2021 - Vatanda.CoM\nVatanda.Com » Кизикарли маълумотлар » Титаник филмидан ажойиб фотосуратлар\n1997 йилда экран юзини кўрган Титаник филми 11 та Оскарни олди ва 12 йил давомида кино тарихидаги энг кассабоп филм унвонини эгаллади. Дунёга эса ёш актёр Леонардо Ди Каприони танитди. Титаник филми ҳақида қанча гапирсак шунча кам. Агар бу филмдаги кадрлар қандай суратга олинганлиги билан қизиқсангиз, бизнинг мақоладаги фотосуратларга қаранг, улар бир нечта сирларни очиб беради.\nАжабланарли даражада катта кема\n"Титаник" деярли компютер графикасидан фойдаланмасдан суратга олинган. "Чўкиш" саҳнаси ҳақиқий кема моделлари ёрдамида суратга олинган. Шунчаки ҳаммаси табиий маштабда олинмаган ҳалос. Баъзи саҳналарда улар жуда кичик қайиқдан фойдаланишган, ўлчамини эса фотосуратдаги одамлар билан таққосласангиз бўлади.\nКаскадёрларнинг машаққатли меҳнати\nФилмдаги энг қийин сахна кеманинг синган қисми вертикал ҳолатда кўтарилган воқеа эди. Буни эса фақат павилонда суратга олиш мумкин эди.\nБаъзи жойларда манекенлар ҳам ишлатилган. Олдиндан тайёрланган каскадёрларга ҳам бу ижро осон бўлмаган. Кейинчалик филм яратувчиларининг таъкидлашича, камида уч киши ушбу саҳнани суратга олиш пайтида йиқилиб тушган.\nФилмни суратга олиш актёрларни бироз чарчатди, шунинг учун улар дам олишга қарши эмасдилар. Ҳаттоки лифтнинг манзарасида ҳам.\nАммо рақсга вақт келганда, ҳатто режиссор кадр ичига кириб кетади.\nКамерон суратга олиш жараёнини синчковлик билан назорат қилгани учун у тез-тез кадрга киради. Бу ерда унга рақсга тушаётган актёрлардан ҳам қизиқарлидек туюлди.\nМана буни драма деса бўлади!\nФилмда бу манзара жуда драматик кўринади - Жек баландликдан йиқилиб тушаётган Росени палуба томон тортади. Бироқ, суратга олиш жараёнида ҳамма нарса унчалик ҳам даҳшатли кўринмади. Йиқилиш масофаси баланд эмас эди ва агар бирор нарса нотўғри кетса, актриса Кате Уинслетни ушлашга тайёр бўлган ёрдамчини (зерикиб кетган) кўришингиз мумкин.\nКамерон ушбу саҳнани шахсан ўзи яратди. Қўлларнинг бурчагию, қаҳрамонларнинг бошини бурилганини деярли миллиметргача ўзи сахналаштирди.\nТизза чуқурлигидаги денгиз\nТизза эмаскуя белдан келувчи денгиз, шундайми? Бироқ чуқур кўринишни бера олган. Филмнинг сўнгги саҳналари, Росе ва Жек сувга тушиб қолишганида, улар бир метрга яқин чуқурликдаги суратга тушишди.\nКамерон тахсинга сазовор режиссор, боиси у сувда қаҳрамонлари билан тенгма тенг меҳнат қилди. Тўғри, улардан фарқли ўлароқ, у одатда сув ўтказмайдиган шим ва этикларда (иссиқроқ кийинган) эди.\nЖамоадаги ҳамма ҳўл эди, ҳатто пардоз усталари ҳам. Баъзан қаҳрамонларнинг гримини сувда тузатишга мажбур бўлдилар.


Жўрабек Рамазонов. Қасос (мистик ҳикоя) | www.ziyouz.uz\nБош саҳифа Ўзбек насри онлайн антологиясиЖўрабек Рамазонов (1983-2014)Жўрабек Рамазонов. Қасос (мистик ҳикоя)\n← Аввалги Аввалги Жўрабек Рамазонов. Қора бахт (ҳикоя)\nКейинги → Кейинги: Жўрабек Рамазонов. Телба дунё (ҳикоя)


14.05.2019 15:36 0 1376\nБир ойча илгари Уганда Олий суди парламентнинг мамлакат президентидан ёш чегарасини олиб ташлаш қарорини қўллаб-қувватлади. Маълумот учун: Йовери Мусевени Уганда президентлик «тахти»га ўтирганига 33 йилдан ошди.\nЙовери Мусевенининг фикрича, президентлик фаолияти муддатлари чекланишию давлат раҳбари учун «пенсия ёши»нинг конституцияларда мустаҳкамлаб қўйилиши оқибатида Африка мамлакатлари истеъдодли ва тажрибали етакчиларидан мосуво бўлмоқда. Бу ҳақда Танзаниянинг «ZanzibarLeo» янгиликлар нашри ёзмоқда.\nМусевени 88 ёшли инсон бошқараётган Тунисни ибрат қилиб кўрсатди: Африка мамлакатларини кексалар бошқариши — энг оқилона йўл.\nАйтмоқчи, 74 ёшли Мусевени 2021 йилги президентлик сайловларига тараддудни бошлаб юборган, агарда ғалаба қозонгудек бўлса (бунинг эҳтимоли катта), Африканинг рекордчи президентларидан бирига айланади.\nУганда парламенти Мусевени президентлик сайловларида қатнашишига имконият яратиш учун конституцияга икки марта ўзгартириш киритган: 2005 йили президентлик муддатига чеклов, 2017 йили президент ёшига қўйилган чеклов (75 ёш) олиб ташланган.\nКези келганда Мусевени Угандани коррупция ботқоғидан тортиб олиб, тўғри ривожланиш йўлига қўя олганини эътироф этмаслик адолатдан бўлмас.


2 март куни биз ҳамкорлигимизнинг муҳим санаси — Ўзбекистон Республикаси БМТнинг тўла ҳуқуқли аъзоси бўлганининг 25 йиллигини нишонламоқдамиз. Ушбу тарихий воқеа Ўзбекистон мустақил тараққиётида, миллий давлатчилигимиз ва суверенитетимиз жаҳон миқёсида эътироф этилишида энг муҳим асослардан бири бўлди.\nБош котиблар жаноб Кофи Аннаннинг 2002 йилда, жаноб Пан Ги Муннинг 2010 ва 2015 йилларда Ўзбекистонга ташрифлари Марказий Осиё минтақасида тараққиётга эришиш ҳамда мамлакатимиз ва БМТ ўртасида ҳамкорликни кенгайтириш масалаларини мустаҳкамлашга хизмат қилди. Жаноб Пан Ги Муннинг 2010 йилда Оролбўйида бўлгани Орол фожиаси ва экологик офатга туташ минтақаларга жаҳон ҳамжамиятининг эътиборини кучайтиришда муҳим роль ўйнади.\nШу муносабат билан Сизга ва бутун Ташкилотга БМТ шафелигида Орол денгизи ва Оролбўйи ҳудуди бўйича махсус Траст жамғармасини тузишга қаратилган саъй-ҳаракатлар қатъий қўллаб-қувватлангани учун миннатдорлик билдираман. 2017 йил 10 февралда БМТнинг “Оролбўйи минтақаси учун инсон хавфсизлиги бўйича кўп шериклик фондини ташкил қилиш орқали Орол денгизи фожиасидан зарар кўрган аҳолининг турмуш шароитини яхшилаш ва мустаҳкамлаш” дастури амалга оширила бошлангани бу борадаги муҳим қадамлардан бири бўлди.\nБугун дунё ижтимоий-сиёсий соҳалардан тортиб, экологик муаммоларгача қамраб олган турли таҳдид ва хатарлар тобора кўпайиб бораётганига дуч келмоқда. Жаҳон иқтисодиётида конъюнктура ўзгараётган, глобаллашув ва рақобат кучайиб бораётган бугунги шароит барча мамлакатларнинг янада барқарор ва уйғун ривожланиши учун мутлақо янги ғоя ва принципларни ишлаб чиқиш ва амалга оширишни талаб этади.\nЎзбекистон 2015 йил сентябрь ойида БМТ саммитида қабул қилинган Барқарор ривожланиш мақсадларини самарали амалга оширишга доир глобал миқёсда кўрилаётган чора-тадбирларни маъқуллайди ва ҳар томонлама қўллаб-қувватлайди. Мамлакатимизда олиб борилаётган ислоҳотлар самарадорлигини тубдан ошириш, давлат ва жамиятни ҳар томонлама ва жадал янгилаш учун шароитлар яратиш бўйича кенг кўламли ишлар амалга оширилмоқда.\nШу мақсадда 2017 йил 7 февраль куни 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси тасдиқланди. Мазкур ҳужжатнинг асосини мамлакатимизни ижтимоий-сиёсий, социал-иқтисодий ва маданий-гуманитар ислоҳ қилишнинг концептуал масалалари ташкил этади.\nФурсатдан фойдаланиб, Сизга, жаноб Гутерриш, мустаҳкам соғлиқ, омад, масъулиятли фаолиятингизда улкан муваффақиятлар тилайман.\nМазкур рукндаги бошқа мақолалар: « Ўзбекистон Республикаси Президенти Шавкат Мирзиёев жаноби олийларига\tЎзбекистон Президенти БМТ Бош котиби ёрдамчисини қабул қилди »


Андижон қатлиоми Туркияда хотирланади « Ўзбекистон Халқ Ҳаракати\n09 May 2013 - 8:37\nАндижон қатлиомига бу йил саккиз йил тўлади. Ана шу муносабат билан 11 майда Туркиянинг Истанбул шаҳрида “Озод Ўзбекистон” халқаро анжумани бўлиб ўтади.\nТадбирда бир қатор таниқли шахслар, жумладан Британиянинг Тошкентдаги собиқ элчиси Крейг Мюррей, Эрк партияси лидери Муҳаммад Солиҳ, Ўзбекистон Халқ Ҳаракати фаоллари Алибой Йўляхши ва Намоз Нормўмин, “Фарғона.ру” ахборот агентлиги бош муҳаррири Даниил Кислов дохил дунёнинг турли бурчагида бошпана топган ўзбекистонлик журналистлар ҳамда ёзувчилар қатнашади.\n“Ўзбеклар бирлиги” жамияти ташаббуси билан ўтказилажак халқаро тадбир доирасида Истанбул шаҳридаги Üsküdar Bağlarbaşı анжуманлар саройида 23 йилдан буён Ўзбекистонда кузатилаётган қатлиом ва қийноқлар, шунингдек 2005 йил майида Андижонда рўй берган хунрезликка оид фотокўргазма ҳам намойишга қўйилади.\n10 май эрталаб соат 11 да Истанбулнинг одамлар билан гавжум машҳур Таксим майдонида ўзбек мухолифати фаоллари журналистларга матбуот баёноти эълон қилинади.\nСаккиз йил муқаддам Андижонда содир этилган хунрезликда, расмий маълумотларга кўра, 180 киши ҳалок бўлган. Ўша воқеаларнинг бевосита гувоҳи бўлган юзлаб оддий одамлар ва журналистлар мажбуран мамлакатни тарк этган эди.\nАммо норасмий маълумотларга кўра, ўша воқеада уч минг киши ҳалок бўлган ва яна 10 мингдан ортиқ киши эса қўшни Қирғизистонга қочиб чиққан.\nОрадан шунча вақт ўтиб Ўзбекистон ҳукумати халқаро жамоатчиликнинг Андижон хунрезлиги бўйича текширув ўтказилишига оид талабини бажармай келади. Айни пайтда ўзбек расмийлари Андижонда аслида нима бўлганини ўрганиш истагини билдирган халқаро комиссияга рухсат бермаган.\n2005 йилнинг 13 май куни Андижоннинг Бобур майдонида тўпланган тинч намойишчилар ҳукумат аскарлари томонидан ўққа тутилган эди.\nҲозирда хориж мамлакатларининг бирида тирикчилик қилаётган андижонлик Дилрабо (хавфсизлик нуқтаи назаридан исм ўзгартирилди, – таҳр.) ҳукумат кучлари эмизикли аёлларни, ҳатто уч ойлик чақалоқларни нишонга олганини айтади.\nАнжуман ташаббускорлари икки кундан сўнг очилажак тадбирдан мақсад – саккиз йил муқаддам Андижонда рўй берган қатлиом унутилиб кетишига йўл қўймаслик, аксинча бунга халқаро ҳамжамият диққатини қаратиш эканини айтди.


ИККИ МАКТУБ - “Китоб дунёси” газетаси сайти\n422 марта кўрилган.\nБир одам туғилиб ўсган қишлоғини туш кўрди. Дарё бўйида юрганмиш, сувга майда тошчаларни отармиш. Ўша ер дарёнинг қўлтиғи экан. Жимжит. Атрофда тирик жон йўқмиш. Қишлоқ бир қадам эмиш-у, лекин ҳамма қирилиб кетгандек ҳувиллаб ётганмиш. "Бу қанақаси — ҳеч зоғ йўқ-ку?" — дермиш ҳайрон бўлиб. Ва тағин сувга тош отармиш. Тош сассиз сув тубига чўкармиш. Яна отармиш — бу гал каттароғини. Тош сокин ғарқ бўлармиш. Одам ваҳимага тушибди: "Бир бало бўлган-ов", — дермиш.\nТуйқус уйғониб кетди. Қишлоғини эслади... Ўн йилча бўлди-ёв бормаганига, балки кўпроқдир... Бўзарган уйлар, тупроқ кўча, четан деворлар тагида ўсиб ётадиган қичитқи ўт, донлаб юрган товуқлар, қийшиқ сўри ёдига тушди... Қишлоқ орти - дашт, унда-бунда майда дарахтзорлар кўринади. Шафақ осмонни ярмига довур тутган, ловуллайди. Теваракда кичик-кичик кўллар бор; оқшомлари уларнинг суви сокин-сокин бўлади, бутун шафақни кўзгуда кўргандек бўласиз унга боқиб. Бу кўлчалар бўйида ўтириш шундоқ гаштки! Ҳеч нимани ўйламайсиз... Қалбингизга осудалик билан бирга рўйи заминдаги ҳамма нарсага нисбатан нозик безовта бир туйғу ҳам инади. Андак маъюс тортасиз, лекин кимдир қулоғингизга базўр эшитарлик қилиб шивирлагандек бўлади: "Сабр қил, ошна, сабр қил", дея.\nОлис-олисларда кечаси яйловга ҳайдалган уюр дупурлайди, йўлнинг чанг-ғубори ҳавога кўтарилиб, анчага довур муаллақ қотади. Сўнгра яна сукунат чўкади. Шу қадар осойишта ўлка бу! Беихтиёр шеър тўқийсан:\n... Жимжит дала,\nЖимжит дала, минг ҳайқир — бекор...\nМудроқ кўлда қип-қизил шафақ,\nГардиш ичра санамдек балқар.\nСекин-аста шафақ ўчади. Оламда ёлғиз, сўппайиб қолгандек сезасан ўзингни. Лекин қўрқмайсан, ёлғиз эмассан... Бироқ бошингда бир қайсар ва нотинч хаёл кезиб юради:\nУ ухламоқчи бўлди, лекин кўзига уйқу келмади. Хотинини уйғотиб юбормаслик учун оҳиста туриб кийингач, нариги хонага ўтди ва чироқни ёқиб, стол ёнига ўтирди. Ва чуқур ўйга толди.\n— Худоё тавба, — ғудранди у. — Ғалати бўлди-ку... Қарияпманмикан, ё?\nКўнгли чидаб бўлмас қадар ғашланди, нимадандир қаттиқ афсус чекиб йиғлагудек бўлди. Гўё, ўшанда, анча илгари митти сокин кўллар бўйида хаёл қилганлари рўёбга чиқмагандек...\nУ — исми Николай Иванич эди — қоғоз-қалам олиб, эски қадрдонига хат ёзмоққа тутинди.\n"Иван Семёнич, оғайни! — дея бошлади мактубни. — Салом! Сенга хат битгим келди. Боя қишлоғимиз тушимга кирибди. Соғинч дилимни ўртаб юборди. Мана, мисоли Бальзак, тунда қоғоз қоралаб ўтирибман. Институтни тугатган дамларимиз ёдимга тушди. Сен-чи, эслайсанми? Диплом билан борувдик... Сўнгги марта ота юртда бўлайлик, деб. Аллакимларга ўхшаб... ясаниб олган эдик! Мен алламбало ажнабий кўйлакда эдим, сен негадир матроска кийиб олувдинг. Икки олифта кўча кездик. Ваҳоланки, айни иш қизиган палла эди. Эсимда, тепаликда Минька Докучаевни учратдик, тўхтаб салом-алик қилдик. Қоракуяга ботганди — юз-кўзини таниб бўлмайди. Ўроқ мошинани чилангарга тузатгани оборувдим, деди. Чекишдик. Гапимиз қовушмади сира. У бизга худди ёт-бегонадек туюлди. Наридан-бери муомала қилдик, у кетди, биз эса бир пайтлар пичан ташиган, поғол ғарамлаган, бузоқ боққан ва мола тортган жойларимиз билан видолашгани қишлоқдан чиқиб кетдик... Бизни едириб-ичирган жойлар билан хайрлашгани югурдик. "Қара-я, институтни битирдик, одам бўлдик!", деб. Мен бўлмағур шеърларимни ўқидим, сен эса, ёдимда, оёғингни осмондан қилиб у ёқдан бу ёққа юрдинг. Кейин кўксингга муштлай-муштлай дединг: "Йўқ, сен айт: оталаримиз ким бўлган?! Ҳеч ким! Биз-чи? Биз муҳандисмиз!" Яна ичдик. Яна мақтандик. Ё раббий, қанчалар гердайдиг-а! Қишлоқда биринчи бўлиб олий маълумот олганимизга димоғимиз шишиб кетганди. Ер тепиб ўйнадик, ашула айтдик... Ёнгинамизда ўроқ тушмаган буғдойзор бор эди, шуниям эрмак қилдик-а. Мен буғдойзорга бўш шишани улоқтирдим ҳатто, дедимки: "Ғаллани ўриб олсалар, у бийдек далада ярақлаб ётади. Биров-ярим, чунончи ўша Минька: "Кимдир ичкилик қилибди, ким бўлди экан?" деб ўйлайди". Сўнгра ухлаб қолибмиз. Уйғонганимизда кун ботганди. Ажнабий кўйлагим расво бўлибди. Бош лўқиллайди, хижолатпазлик. Бир балолар деб бақирдик, вайсадик. Эсимда, бир-биримизнинг кўзимизга қарай олмасдик. Нимагадир буларнинг бари кечагидек ёдимда..."\n— Ўзим, шундай... Ухлайвер.\n— Бирон ёққа кетдингми деб ўйлабман.\n— Йўқ, уйдаман. Ухла.\n"Хотиним уйғониб қолди. Ётибди ғўладек бўлиб, қайғуси йўқ, худоё ўзинг кечир мен гуноҳкор бандангни. Баайни атир-упа фабрикасидек ҳид таратади. Шунақа гаплар, Ваня. Ичим чироқ ёқса ёришмай қолди. Ўшанда хурсандчилик қилганимиз чакки бўлмадимикан? Орадан шунча ўтиб ҳам... қанча ўтди ўзи? Ўн саккиз йилми? Қара-я, мен сезмабман. Йилдан-йилга семиряпман. Хотинга таъна қиламану ўзим - бўйи-эни бир хил мавжудотга ўхшаб қолдим, эшикка сиғмайман. Курортлар, санаторийлар... Лекин ҳаёт завқини туйишга улгурмадим. Болалар катта бўляпти, аммо, очиғини айтганда, бундан қувончим ичимга сиғмай кетяпти дея олмайман. Жуда ўзбилармон бўлиб улғайишяпти булар, юзингда кўзинг борми дейишмайди. Биз беҳроқ бўлган эканмиз буларнинг олдида. Эҳтимол, бу фикрларим кексалик инжиқлигидир. Ким билсин. Ўзинг-чи, ўзинг қалайсан? Ҳар замонда хат ёзиб турсанг бўларди. Худо кўрсатмасин, инфаркт хуруж қилиб қолса, хат ёзишгаям ярамай қоласан-ку. Бирон ёққа кетсак-чи, ошна? Болалигимизни эслардик лоақал. Эслашга арзигулик хотираларимиз бор-ку ахир! Шундай қилмасак, юраверамиз иш, иш деб... Умр бўйи иш, бош кўтариб атрофга қараш йўқ. Бир илож қилиб хат ёз, вақт-соатини келишиб олайлик. Дабдурустдан ёлғизланиб қолдим, сендан ортиқ дилкашим йўқ. Сенинг турмушинг ҳам қанду новвот эмасдир-а? Ҳа, бош муҳандисман. Хўш... нима бўпти? Англаяпсанми мени? Хўп, ана, ресторанлар, қулоқни батанг қиладиган мусиқа, — шулар учун дунёга келадими киши? "Одам қаторига кирди" дегани шуми? Ҳэ... энасини эмсин! Биласанми, болаликда, тунлари йилқи боқиб юрганимизда қўрга картошка кўмиб еганимизни эсласам юрагим орзиқиб кетади. Қанийди ўша жойларга қайтиб борсак, даштга: гулхан ёқсак, ажиналар ҳақида чўпчаклар айтсак... Эҳ, Ваня, Ваня... Диплом олдик деб жуда катта кетвормадикмикан? А? Нима деб ўйлайсан? Ёки менда шизофрения бошландимикан? Сенда шунақа бўладими, йўқми? Чин айт. Ёзда қаерга бормоқчисан? Бит босган Гаграгами? Мендан сўрасанг, Гагралар жонимга тегиб кетган. Лекин "қишлоққа бормоқчиман", дейишгаям юрак бетламайди. Айтсам, уйда қиёмат қўпадими деб жоним ҳалак. Аммо барибир ўзимча исён қиламан — бўлганча бўлар. Кетаман қишлоққа! Ортиқ тоқатим қолмади. Мен билан кетасанми? Кел, гапни бир жойга қўямизу қўл силтаб жўнаворамиз. Улар билан ишим йўқ, Гаграга боришадими, ундан наригами, аммо мен қишлоққа жўнайман. Қачонгача виждонни азобга қўямиз ахир. Тавба-тазарру эмас бу, кўнгил истаги. Хулласкалом, Иван, ана шунақа маза-матрасиз ҳаёт кечиряпман. Бир қарашда бари жо-бажо: яхши ишим, оилам бор, лекин ичимни ит кемиради, баъзан сиқилишдан ўзимни қўярга жой тополмайман, худди ҳозиргидек, — барига тупурай дейман. Менга жавоб ёз, Иван, илтимос. Манзилим энди бошқа — кўтарилдим! Шунақа, фаровонлашиб бораяпмиз. Кутаман.\nНиколай Иванич чироқни ўчирди ва ечиниб, хотини ёнига чўзилди. Аммо анчагача кўзи илинмай, ўй суриб ётди: "Қизиққонлик қилиб телба-тескари ёзиб қўйдим чамаси. Эртага ишхонада фурсат топиб қайтадан битишим керак. "Чинданам эси оғиб қопти", деб ўйламасин тағин".\nИшга Николай Иванич ҳар доимгидек бештакам ўнда етиб борди. Кечаси уйқудори ютишига тўғри келган бўлса-да, ўзи тетик, бардам кўринар, соқоли ҳафсала билан қиртишланганди. Йўлакдан бораркан, ҳамишагидек ҳар ким билан саломлашди, жилмайди... Унга ҳам табассум қилдилар. Кимларнидир тўхтатиб, алланималарни сўради, аллакимлар уни тўхтатиб бир нималарни сўрадилар. У лўнда, жўяли жавоб берди. Ишхонада ҳурмати жойида эди унинг. Сулувгина котиба бир зум ўрнидан туриб, кўзни олгудек табассум қилди. "Қурғур, келишган жувон-да", — хаёлидан ўтказди у. Умуман олганда, чамаси ҳар эрталаб шу гап кўнглидан кечарди.\n— Хўш, тинчликми?\n— Сизга қўнғироқ қилишувди...\nҚўнғироқлар, талаблару илтимослар, таваллолару дағдағалар... Бошинг тошдан бўлсин-ей! Бир ҳис бошқаси билан алмашади мудом. Гоҳ: "Ҳой, қулоқ солинг! Сиз билан мушук-сичқон ўйнамоқчи эмасман ахир! Охирги марта огоҳлантиряпман!" Дам: "Азизим, қадрдон... илож қанча? Ўзинг ўйлаб кўр. Нима? Менинг қўлимда бўлганида борми..." Гоҳ: "Тушунаман, барини тушунаман. Аммо ортиқча чирансанг белинг синади қабилидан бўлмасин: йигирма саккизинчига нима дейсиз? Лаббай? Гап битта! Бизнинг бошлиқ таъбири билан айтганда, гап битта. Жонимизни жабборга берамиз, уялтириб қўймаймиз". Лекин кўпроқ манавиниси ёқади: "Ҳой! Сиз билан драма тўгарагида эмасмиз — "Отелло"ни репетиция қилаётганимиз йўқ. Қасам ичманг, мен қасамларга ишонмайман. Менга ма-те-ри-ал керак! Тамом!" Яна манавиниси: "Хўш?.. Хў-ўп... Нима қилиш керак? Мен ҳам билмайман! Билмайман! Ҳисобот дейсизми? Столим ҳисоботларни зўрға кўтариб турибди ўзи. Нима, подшипник ўрнига ҳисоботларингизни қўяманми мен? Жон койитиб ишланг бундоқ. Билмадим. Бажаринг".\nИш Николай Иванични қуюн мисол ўраб-чирмаб ташлаб, у тунда ёзган хатини паққос унутди. Эрталаб, ишга отланаётиб хатни чўнтагига солиб қўйганди.\nЛекин ҳозир мавриди эмас. Вилоят газетасидан мухбирлар келишибди.\n— Овора бўлибсиз-да, ўртоқлар... Мақташга арзигулик ҳеч нимамиз йўқ ҳозирча. Рост, режани бажаряпмиз, аммо... — Юмшоқ гилам устида тўрт одим у ёққа юради, тўрт одим бу ёққа, сўнг мухбирларнинг рўпарасида тўхтайди-да, бир умр жонига ора кирган жилмайишини қилади. Ичи қора одамлар унинг табассумига: "Радди бало табассум", деб от қўйиб олишган. Дўлвори, самимий - жилмайганида у аслиятига қайтарди. — Режа ўз йўлига, лекин бундан ортиғигаям қурбимиз етади. Сизлардан яшириб ўтирмайман: яқин келажакда режани юз ўндан - юз ўн бешга ошириш ҳақида ўйлаяпмиз. Ишни тўхтатмаган ҳолда линияни узайтиришни мўлжаллаяпмиз. Ҳа. Ҳисоб-китобларимиз тахт, одамларимиз ўт-олов, ёппасига ҳамла қилсак, албатта, бажарамиз.\nСтоли ёнида бир неча марта суратга тушди, цехларни айланишаётганида яна суратга олишди. Бироқ у ерда Николай Иванич ишчилар ва усталар билан гаплашди кўпроқ. Сўнг мухбирларни бош инженерга "ошириб", кабинетига қайтиб кирди.\n— Дмитрий Васильевич сўрагандилар. Цехдалар, дедим.\nДмитрий Васильевич билан суҳбат жуда соз бўлди. Николай Иваничнинг баҳри дили очилди.\nАрзгўйлар ва қўнғироқларнинг биринчи оқими босилгач, хатни эслади\n— Лаббай, Николай Иванич?\n— Мен йўқман. Цехга кетганман.\nНиколай Иванич кечаси битган хатини олди, ўйлаб қолди... ва қайтариб чўнтагига солиб қўйди. Бошқасини ёза бошлади.\n"Иван Семёнич! Салом, қария! Сени эсладим-у, мана, хат ёзишга қарор қилдим! Соғ-омон юрибсанми? Ишлар қалай? Негадир камдан-кам ёзишамиз сен билан, танбаллашиб кетдикми нима бало?! Мендан сўрасанг, яхшиман. Тиним йўқ лекин... Гоҳ мени тузлашади, гоҳ мен тузлайман — шу зайлда ўтяпти умр. Зериккани фурсат йўқ. Қисқаси, нолимайман. Ёзда дам олгани қаерга бормоқчисан? Хабар қил, балки биргалашармиз! Битта фикр бор: она қишлоғимизга кетсак... ахир оёқ-қўлимиз боғловдамас-ку. Хотинларни кўндириш осон бўлмайди, бу рост. Қишлоқ тез-тез тушимга кираяпти-да. Кел, ҳаммасига қўл силтаб, бирга бирор ёққа жўнаворамиз? Фақат Гаграга эмас, савил қолсин Гаграси. Волга бўйларига, масалан? Сен ўз хотининг қўйнига қўл солиб кўр, мен ўзимникига: гулхан, балиқ ови ва яна алланималар билан авра. Соҳилбўйидаги бирон қишлоқдан бошпана топардик... Қалай? Кетамиз-а, оғайни? Худо ҳақи, зерикмайсан. Ўйлаб кўр. Менинг кайфиятим соз, ишлар ҳамиша ўнгидан, болалар улғайяпти. Хуллас, келишдиг-а? Бошлиғим таъбири билан айтганда, гап битта! Омон бўл, қайғу сенга яқин йўламасин!\nЖавобингни завод манзилига жўнат — шуниси тузук.\n— Лаббай, Николай Иванич!\n— Мен ўзимдаман.\nБошланди тағин: "Йўқ, мен рухсат бермайман!.." "Марҳамат! Бунақа ташаббусларни мен фақат маъқуллайман!" "Буни ўйлаб кўриш керак. Кенгашли тўй тарқамас, деганлар. Маслаҳатлашамиз".\n...Кечқурун, овқат пишгунича Николай Иванич ўз хонасида иккала хатни қайтадан ўқиб чиқди. Ўқиди, узоқ-узоқ жимиб қолди. Сўнг иккисини ҳам стол устига ташлаб:\n— Жин урсин, қанақасига? — деб юборди баралла.\n— Сенга нима бўлди? — сўради хотини.\n— Шунчаки... ўзимча айтдим. Кечки овқат нима бўлди?\n— Ҳозир пишади. Бирон-нимадан норозимисан?\n— Ҳеч гап йўқ. Газеталарни узатвор-чи.\nОйбек МЎМИНОВ таржимаси


Такси ҳайдовчилари учун яна бир мажбурий суғурта жорий қилиниши мумкин – Газета.uz\nТакси ҳайдовчилари учун яна бир мажбурий суғурта жорий қилиниши мумкин\nДепутатлар енгил автомобилда ташиш хизматини кўрсатиш вақтида йўловчиларнинг соғлиғи ва мол-мулкига зарар етказганлик учун ҳайдовчининг фуқаролик жавобгарлигини мажбурий суғурта қилишга оид қонунни иккинчи ўқишда маъқуллади. Дониёр Ғаниевнинг таъкидлашича, «қанчалик оғир бўлмасин, бу тўғри қарор». Депутат Ўктам Исломов эса суғурта ихтиёрий бўлиши кераклигини айтмоқда.\nLotinchada 16 март 2022, 16:51 Жамият\nҚонунчилик палатасининг 15 март куни бўлиб ўтган мажлисида «Ташувчининг фуқаролик жавобгарлигини мажбурий суғурта қилиш тўғрисида»ги қонунга ўзгартишлар киритиш ҳақида»ги қонун лойиҳаси иккинчи ўқишда кўриб чиқилди.\nҲужжатда ҳайдовчидан ташқари тўрттадан ортиқ бўлмаган ўриндиққа эга енгил автотранспортда йўловчи ташувчининг фуқаролик жавобгарлигини мажбурий суғурта қилишда якка тартибдаги тадбиркорларга нисбатан ҳам ташувчи мақомини берилиши кўзда тутилмоқда.\n«Демак, якка тартибдаги тадбиркорлар ўзи олиб юрадиган йўловчиларнинг олдидаги фуқаролик мажбуриятини суғурталаш керак. Шунингдек, ҳайдовчидан ташқари тўрттадан ортиқ бўлмаган ўриндиққа эга енгил автотранспортда ташиш буйича хизматлар кўрсатаётган якка тартибдаги тадбиркорлар томонидан йўловчиларнинг ҳаёти соғлиғи ва мол-мулкига зарар етказганлик учун ўз фуқаролик жавобгарлигини мажбурий суғурта қилиниши белгиланмоқда», — деди депутат Акшагул Тулегенова.\nУнинг сўзларига кўра, «таксист, тўртта йўловчини ўзи билан олиб юради, йўл транспорт ҳодисаларига учраши мумкин. Ўшанда ташувчи ўзи тўлаган суғурта компаниясига мурожаат қилиб, йўловчиларнинг соғлиғига, мол-мулкига етказган зарарини тўлаб беради».\nДепутат Ўктам Исломов «ташувчига белгиланаётган мажбурий суғуртани ихтиёрий бўлиши керак», дея муносабат билдирди.\n«Бу нарса ихтиёрий бўлиши керак бўлади. Чунки, [автомашина] автохалокатга учрагандан кейин фуқароларга ёки юкга нисбатан етказилган зарарни қоплаш бу аввало ташувчининг мажбурияти ҳисобланади. Агар бу нарсани [ташувчи] хоҳлайдиган бўлса суғурта қилиш керак… Лекин, биз буни мажбурият этиб юклаб „сен албатта мажбуран суғурта қилинасан“ дейишимиз нотўғри бўлади», — деди у.\nДепутат Дониёр Ғаниев эса бу қарор тўғри эканлигини таъкидлади.\n«Баъзида кўпчиликнинг манфаати учун озчиликка қандайдир мажбурият юклашга тўғри келаяпти. Чунки, тўрт мингга яқин якка тартибдаги тадбиркор суғурта қилишга мажбур бўлиши мумкин. Лекин, биз бу суғурта орқали тўрт мингга яқин якка тартибдаги тадбиркор таксичилик хизматини кўрсатадиган 400 минг, балки 4 миллион кишининг ҳуқуқларини ҳимоя қилган бўламиз. Қанчалик оғир бўлмасин, бу қонуний тўғри қарор», — деди депутат.\nЭслатиб ўтамиз, президентнинг 2021 йил 7 майдаги қарори билан 2022 йил 31 декабргача муддатга эксперимент тариқасида якка тартибдаги тадбиркорларга 4 та ўриндиқли енгил автотранспортда йўловчи ташиш фаолияти билан шуғулланиш ҳуқуқи берилганди.


Ўш расмийлари ўзаро иноқликни тарғиб қилмоқда\nЎш шаҳар мэри Мелис Мирзақматовнинг 2011 йилни “миллатлараро дўстлик ва иноқлик йили” деб эълон қилиш ҳақидаги баёноти самимийлигига кўпчилик ўшликлар шубҳа билан қарамоқдалар.\nЎш шаҳрида 2011 йил “Миллатлараро дўстлик ва иноқлик йили” деб эълон қилинди. Бироқ бу йилда миллатлараро дўстликни, иноқликни қайта тиклаш учун қандай реал чора-тадбирлар кўрилиши лозимлиги тўғрисида аниқ ҳаракатлар дастури йўқ.\n2011 йилни “Миллатлараро дўстлик ва иноқлик йили” деб эълон қилиниши ҳақида Ўш шаҳар мэри Мелис Мирзақматов баёнот берди.\n- 2011 йил Ўшда "Миллатлараро дўстлик ва иноқлик йили", деб эълон қилинсин, - деди Мелис Мирзакматов шаҳар ҳокимиятида ўтган навбатдаги йиғилишда.\nБироқ 2011 йил номи эълон қилингани билан миллатлараро муносабатларни қайта тиклаш юзасидан конкрет чора-тадбирлар эълон қилингани йўқ.\nЎзбек ва қирғиз миллатига мансуб бўлган кўпчилик ўшликлар 2011 йилда дўстлик ва иноқлик фақат ҳокимият ходимлари ёзган қоғозлардагина қолиб кетади, деб ҳисоблайдилар.\n- Ростини айтсам, икки халқ ҳозиргача бир-бирига тиш қайраб, бир-бирини душман ҳисоблаб, яшаб келмоқда. Ҳокимият 2011 йилни дўстлик ва иноқлик йили, деб эълон қилгани билан бу ғояни амалга ошириш учун аниқ ҳаракатлар қилишига шубҳа билан қарайман. Мажлислар ўтказиш, концертлар кўрсатиш, кўчаларга шиорларни ёзиб қўйиш билангина дўстлик ва иноқликни тиклаб бўлмайди, - дейди ўшлик Азамат Қўжўев.\nЎшлик ўзбеклар эса 2011 йилда Ўшда миллатлараро дўстлик ва иноқлик пайдо бўлиши учун, энг аввало, миллатидан қатъий назар, шаҳарликларнинг хавфсизлиги таъминланиши, ўзбекларга нисбатан кўрсатилаётган босимлар тўхталиши шартлигини айтадилар.\n- Шаҳарда ўзбеклар бемалол юришга ҳали ҳам қўрқмоқдалар. Масалан, мен яқинда машинада Араванский мавзеидан ўтиб кетаётган эдим. Мени йўлимни тўсишиб, машинамни ағдаришмоқчи, ўзимни эса калтаклашмоқчи бўлишди. Мен ҳужум қилганлардан аранг қутилиб қолдим, - дейди исмини айтишимизни истамаган ўшликлардан бири.\nКейинги суҳбатдошимиз Содиқжон ака ҳам Ўшда ўзбекларнинг хавфсизлиги шу кунгача таъминланмаганидан шикоят қилади.\n- Шаҳарда соат 7 дан кейин ўзбек миллатига мансуб одамларнинг ҳаракати тўхтайди. Стабиллаштириш ҳозирча йўқ ҳисобида, деб ўйлайман.Ўзбекларни калтаклашаётгани ҳақида ҳам ҳар куни эшитамиз. Чунки ўзбекларни ҳимоя қиладиган одамнинг ўзи йўқда, -дейди Содиқжон ака.\nЎш шаҳар Ўзбек миллий-маданий маркази раҳбарияти эса Ўш шаҳар мэрининг 2011 йилни "Миллатлараро дўстлик ва иноқлик йили", деб эълон қилиш ташаббусини қўллайди. Мазкур марказ раиси Рашид Хўжаевнинг айтишича, икки халқ ўртасидаги дўстона муносабатларни тиклаш жуда қийин, деярли амалга ошириб бўлмайдиган иш. Бироқ бундай вазиятда қўл қовуштириб ўтираверилса, вазият янада мураккаблашиб кетиши мумкин. Шунинг учун ҳам марказ қошида икки халқни яраштириш бўйича мувофиқлаштирувчи кенгаш тузилган ва бу кенгаш шаҳарнинг энг кўзга кўринган одамларидан иборат.\nРашид Хўжаев: Бу борада жамоатчилик кенгашини ташкил қилганмиз. Унга шаҳарнинг таниқли одамлари - Содиқ қори ака (уламодан бири - таҳр.), Муҳаммаджон Мамасаидов (академик - таҳр), Бахтиёр Тўхтаматов (Қирғизистон халқ артисти - таҳр.) каби одамлар аъзо бўлган. Улар билан биз халқ ўртасида тушунтириш ишларини олиб борамиз.\nОзодлик: Бу тадбирлар бирон натижа беради, деб ишонасизми?\nРашид Хўжаев: Қийин…Лекин биз бўлмас экан, деб қўл қовуштириб ўтирсак ҳам ярашмайди. Бир қадам-бир қадам бўлса ҳам олдинга юраверишимиз керак. Энг биринчи қиладиган ишимиз ишхоналарда ўзбек ишчиларини иш ўринларига тиклаш бўлади. Агар шу ишни уддаласак, ўзбек билан қирғиз яна аралашиб ишлай бошласа олдинга силжиш бўлади, деб умид қиламан.\nОзодлик: Ишдан бўшатилган ўзбеклар жуда кўпми?\nРашид Хўжаев: Жуда кўпчилик ишдан кетган. Кеча шаҳар ҳокимиятида ҳам корхона раҳбарларига жуда қатъий кўрсатма берилди, миллатчилик қилмаслик, ўзбек ва қирғизни аралаштириб ишлатиш ҳақида.\nОзодлик: Қирғин кунлари Навоий ҳайкали қўлсиз қолган эди, Бобур театри ёниб кетган эди. Агар миллатлараро ишонч ҳақида гап кетадиган бўлса, бу ишончни тиклаш учун ишни мана шулардан бошлаш керакмасмикин?\nРашид Хўжаев: Бобур театрининг ремонти якунланиб қолди. Худо хоҳласа, бир-икки ойдан сўнг театр ўз фаолиятини бошлайди. Алишер Навоий ҳайкали масаласини ҳам биз кўтарганмиз. 2011 йилда ҳокимият шаҳар бюджети ҳисобига Навоий ҳайкалини таъмирлайдиган бўлган, - деди Ўш шаҳар Ўзбек-миллий маданий маркази раҳбари Рашид Хўжаев.


Юз йил яшашга дастури бор аёл - zarnews.uz\n(Каттақўрғон туманидаги “Кумуш тола” хусусий корхонаси директори, Ўзбекистонда хизмат кўрсатган пиллачи Марям Ниёзова ҳақида очерк)\nМарямхон китоб ўқишга ҳам вақт топади. Одамга умид берадиган, енгилмасликка чорлайдиган асарларни ўқишни яхши кўради. У мадад оладиган қаҳрамонлар Бибихоним, Қурмонхон додҳо, Тўмарис момо, у севиб ўқийдиган асарларни Нодирабегим, Зулфия, Ҳалима Худойбердиевалар ёзган. Албатта, ижод оламида даҳолар кўп, уларни кучи етгунча ўқийди. Китоблар ичидан бобосининг, момосининг дуоларини, ота-онасининг насиҳатлари давомини топиб ўқийди.\nКаттақўрғон тумани мактаб ўқувчилари Марямхон билан учрашишни истайдилар. Опа ўзини жон қулоғи билан тинглайдиган, кўзлари ёниб турган ёшларга жасоратнинг йўли ҳақида ҳикоя қилиб беради. У кирган давраларга шиддат, орзу, завқ кириб келади...\nМарямхоннинг отаси ҳайдовчи(таксичи), онаси уй бекаси эди. Улар оилада ўн уч фарзанд эди, беш қиз, саккиз ўғил. Отаси одамларни манзилига етказиб қўйиб, топган ҳалол пули эвазига, онаси ўн уч фарзандини аллалаб, оқ ювиб, оқ тарашдан вақт орттириб, пишириқлар пишириб, болалар кийимлари тикиб топган, машаққатли меҳнати эвазига оиладаги ўн етти жонни боқар эдилар.\nКексалар Марямни Ниёзмамат (отасининг отаси)бобосига ўхшатишади. У киши тадбиркор, тиришқоқ, изланувчан, одамларга меҳрибон эдилар. Қатағон йилларида Кавказга сургун қилинган.\nКатта ҳовлида ҳеч ким тиниб турмас, ҳаммага иш топилар эди. Марям мактабни битиргач, Тошкент тўқимачилик институтининг “Тўқимачилик материалшунослиги” факультетини имтиёзли диплом билан битирди. Тиришқоқ, изланишдан чарчамайдиган қизни домлалари институтда олиб қолишди. Икки йиллик илмий изланишлар давомида ўзининг юртидаги пахта заводига амалиёт ўташ учун келди-ю қайноқ меҳнат қучоғидан айрилолмай қолди.\nКаттақўрғон пахта заводида ўттиз йил меҳнат қилди, бўлим бошлиқлигидан директор ўринбосарлигигача бўлган йўлни босиб ўтди. Катта жамоа уни ҳали бери нафақага қўйиб юбормоқчи эмас эди...\nМарямнинг қонида ишбилармонлиги учун қулоқ бўлган Ниёзмамат бобосининг армонлари, ташкилотчилиги каби мерос туйғулар кезарди. Нафақага чиқиб, турмуш ўртоғи Номоз ака билан гапни бир жойга қўйди. “Кумуш тола” корхонасига асос солди. Уйда боқилаётган ҳамма молларини, “Нексия” машинасини сотди. 350 минг сўм пул билан иш бошлади. 2000 йилга бир ҳафта қолганда, ҳужжатлар тайёр бўлди.\nДастлаб, етти-саккиз киши билан иш бошлади. Марям уларга режаларини тушунтирди, ишонтирди. Турмуш ўртоғи ускуналарни ўрнатишда ёрдам берди. Дўстлар анча ойлар текинга ҳам ишлаб беришди. Ягона транспорти эрининг кажавали мотоцикли қолган эди.\nБизнес-режа тузиб, давлатдан уч йил муддатга, 3 миллион сўм кредит олишди. Кредитни узиш пайтида 15 миллион сўм пулим бўлади, деди-ю гапидан ўзи ҳам ҳайратга тушди. 2003 йил БААга 37 000 АҚШ долларига ипак толаси сотилди. Ижарага турган бинони сотиб олишди. Салондан янги «Нексия»ни миниб чиқишди.\nМарям кўринишидан жиддий, вазмин аёлга ўхшайди. Ичидаги тўфонларни сездирмайди. Минбарларда ҳам босиқлик билан гап бошлайди-ю натижасини рақамлар билан тугатади.\nРақамлар билан ўқувчини зериктирмоқчи эмасману, айтмасам бўлмайди-да. Бугунга келиб, “Кумуш тола“ хусусий корхонасида 150 киши меҳнат қилади. Беш минг киши мавсумий (бу йил яна кўпаяди) ишлайди. Шунча оиланинг ейишга нони, кийишга кийими бор дегани бу! Рўзғорнинг катталигини қаранг! Оилада 17 нафар кишининг бир дастурхонда жамланган пайтларида бугунги ишларга асос солингандир балки. У 2014 -2019 йилларда туман ва вилоят Кенгашига депутат бўлиб сайланди. Халқининг дардига дармон бўлди.\nМарям Ниязова халқаро кўргазмаларда қатнашиб, ишлаб чиқарилаётган маҳсулот экспортини кўпайтиришга эришган тадбиркор раҳбар. У бошчилигида корхона 2017 йилда 580 минг АҚШ доллари миқдорида, 2018 йил 1 миллион 630 минг, 2019 йил 1 миллион 934 минг долларлик маҳсулот экспорт қилди. 2017 йил республика “Тадбиркор аёл уюшмаси”нинг “Энг яхши экспортёр аёл” номинацияси бўйича биринчи даражали дипломи билан тақдирланди.\n[Переслано от Akram Aka]\n2019 йилда корхона томонидан Қозоқовул қишлоғи ҳудудидаги собиқ ипак йигирув цехи ўрнида маиший хизмат кўрсатиш шохобчаси, савдо мажмуалари ва 30 ўринли меҳмонхона қурилиб фойдаланишга топширилди.\nСир эмас, пиллачилик ўз нуфузини йўқотиб, табиий, экологик тоза, ипак толаларга талаб ва эътибор йўқолган, одамлар сунъий толалардан тўқилган инсон организми учун зарарли кийимларга ўргана бошлаган эди. Марямхон кумуш толанинг обрўйини тиклади. Бор маблағини тикди. Мана натижаларни кўриб турибсиз. Бу корхонада алдов йўқ, хиёнат йўқ. Ҳамма иш очиқ-ойдин, жамоанинг кўз ўнгида рўй беради.\nМарямхон ишчиларини болаларини қўриқлаган лочин каби қаттиқ қўриқлади-ю аммо ўзи беморланиб қолди. Одамлардан ўн кунга узоқлашди. Калавасининг учини йўқотиб қўйган ипакчига ўхшаб қолди, ўзиям. Одамларига, юксак ғояларига жон томирлари билан уланган экан. Ишини, ҳаммаслакларини жуда яхши кўрар экан.\nГоҳо, «Опа тузалиб кетдингизми», деган қўнғироқлар бўлиб қолади. «Тузалдим, касал бўлишга ҳаққим йўқ, яна юз йил яшашга дастурим бор», дейди жилмайиб.\nАслида, унинг барча дастурларини амалга ошириш учун минг йиллар ҳам етмайди. Қолаверса, ўзига ўхшаган меҳнатсевар фарзандлари ҳам орзулар юкини опа билан тенг елкалашади. Бир-биридан ширин етти нафар набиралари онгига ҳам меҳнатсеварлик, изланиш, илм олиш руҳи сингдирилган. Марямхоннинг фикру ғояларини бир нигоҳидан англайдиган ёрдамчиси Роҳилахон Шомуродова ҳамиша ёнида ҳозиру нозир.\nҚад тиклаётган иморатларга ёндош ерда бир гектарлик иссиқхона қурилмоқда. Эрта-индин ишга тушаман деб турибди.\n– Неча марта қарз олдингиз, давлатдан.\n– 14 ёки 15 марта бордир.\n– Ҳаммасини уздингизми?\n– Ҳаммасини уздим.\n– Қўрқмайсизми, бунча катта миқдордаги қарзлардан?\nРежалар аниқ, юрак катта бўлса, йигирма йил мобайнида давлатга, одамларга кимлигини исботлаб берган бўлса, нимадан қўрқади, бу аёл! Марямга, Фозил Зоҳиддан ёд олган мисраларни айтиб бердим:\nМен йўлбарсдан қўрқмайман,\nАйбим не, эздинг деган\nҚўрқит мени, Худойим,\n– Менинг кўнглимдагини топиб ёзибдилар, – деди Марямхон.\nҲа, айтганча, янги бошқарув биносининг пештоқига Алишер Навоийнинг ҳикматли сўзлари катта қилиб, ўчмайдиган қилиб ёзиб қўймоқчи:\nПилла қуртича ҳимматинг йўқми?!\nМен бундан ортиқ нима ҳам дердим? Кўз ўнгимизда жонидан кечиб, кумуш толалар бераётган оддий ипак қуртининг ҳаёти ҳаммамиз учун ибрат!


Қуръада нега Ангрендан жамоа йўқ? / CHAMPIONAT.asia\n10:42Бускетс "Барселона" мағлубияти ҳақида: "Бу кун келишини билардик" 11 10:39Бахтиёр Намозов: "Пляж футболида ҳам худди катта футболда бўлгани сингари ҳакамлик борасида рақобат кучли" 1 10:00Бу трансферларни барча кутмоқда ФОТО 14 09:40Дунёнинг энг қиммат дарвозабонлари 18 09:21"Насаф" Албания клуби билан дуранг ўйнади 15 09:01"Локомотив"нинг ОЧЛ-2018даги рақиби БАА Суперкубоги учун баҳс юритади 1 08:41МЮ Алексис Санчес учун жами 180 миллион фунт сарфлайди 12 08:20Самарқанд дербисида "Динамо" ғолиб бўлди 4 08:01Бу мавсум Ла лигада пенальтидан энг кўп гол ура олмаган футболчи - Месси 33 07:41«Боруссия Д» Обамеянгнинг ўрнига россиялик ҳужумчини олиб келмоқчи 7 07:20ПСЖ «Дижон»га 8та гол урди, Неймар покер қайд этди ва 2та голли пас берди 18 07:01«Барселона»нинг 29 ўйинлик мағлубиятсиз сериясига барҳам берилди 64 06:55Англия кубоги. “Челси” пенальтилар сериясида “Норвич”ни мағлуб этди 11 03:05Испания кубоги. “Барселона” охирги дақиқаларда гол ўтказди ва мағлубиятга учради 71 01:44Ва ниҳоят унга ҳам эътибор қаратишди. “Реал” Обамеянг учун 70 миллион евро тўламоқчи 22\nҚуръада нега Ангрендан жамоа йўқ?\nЖорий мавсум биринчи лигада Ангрендан жамоа қатнашиши эҳтимоли борлиги ҳақида хабар бергандик.\nАммо бугун бўлиб ўтган қуръа ташлаш маросимида "Кончи" жамоасини учратмадик. Биринчи лига йўлланмасини қўлга киритган "Тошкент" жамоаси ўз номини ўзгартириб вилоятга кўчишни режа қилаётган эди. Агар жамоа Тошкентда қоладиган бўлса, у ҳолда 1-лиганинг “Шарқ” минтақасидаги Тошкент жамоалари сони саккизтага етган бўларди. Қолаверса, Ангренда футбол аввалдан бўлган ва мухлислар катта футболни соғинишган.\nМаълумотларга кўра, “Шарқ” минтақасида жамоалар тўлиб бўлди. “Ғарб”да битта бўш жой бор. Бу жой Сурхондарёга олиб қўйилганлиги ҳақида бугун Фарҳод Магометов айтиб ўтди. Аммо "Сурхон"нинг 1-лигада иштирок этиши сўроқ остида турибди. Агар жамоанинг молиявий ҳолати ўнгланмаса, у ҳолда улар ўрнига "Кончи" мусобақада иштирок этиши мумкин. Яна бир маълумот, "Кончи" 1-лигада қатнашадиган бўлса, клуб ўз номини "Шахтёр" деб ўзгартиришни режалаштирган.\nОлий лигада бўлгани каби 1-лигада ҳам география қисқариб боряпти. “Шарқ” минтақасида Тошкент вилоятидан битта ҳам жамоа йўқ. Андижон шарафини ҳимоя қилиши кўзда тутилаётган "ЎзДонг-Жу"нинг ҳам молиявий аҳволи 1-лигада иштирок этиш имкониятини берадими ё йўқми, ҳозирча маълум эмас.\nКатта йўқотишга Зарафшон шаҳри учради. "Қизилқум"нинг Навоийга кўчиши, Навоийдан 220 км. узоқда жойлашган Зарафшон шаҳрини катта футболдан маҳрум этди. Аксига олиб, Зарафшонга кўчирилиши башорат қилинган "Зарафшон" клуби фаолиятига ҳам якун ясалди.


Блаттер ФИФАдаги фитнанинг асосий сабабини айтди\n01:17 / 26.02.2016\nФутбол фаолиятидан четлатилган ФИФАнинг собиқ президенти Йозеф Блаттер ФИФА ичидаги фитна Мишель Платинига ташкилотнинг президенти бўлишга йўл қўймаслик учун уюштирилган, деб айтди.\nФИФАнинг ахлоқ бўйича қўмитаси 21 декабрда Блаттер ва Платинини футбол фаолиятидан 8 йилга четлатди. Шу сабабли Платини ФИФА президенти лавозими учун курашда иштирок эта олмади. Платинининг четлатилишига гўёки унинг ҳисоб рақамига 2 млн швейцар франкининг ноқонуний ўтказилгани сабаб бўлган.\n"Мен комиссиядан яхшироқ қарорни кутгандим, чунки ФИФАда қандайдир фитна бўлганини кўрдим. Биринчидан, Платинига қарши, ФИФА президенти бўлишига йўл қўймаслик учун, кейин эса менга қарши. Бу жуда ачинарли", деб Блаттер айтган сўзларни келтирди L'Équipe нашри.


Сайлов бюллетенидаги махсус белгилар ҳам иш бермади...(видео) » Новости Узбекистана сегодня: nuz.uz\nНовости Узбекистана → ЖАМОАТЧИЛИК → Сайлов бюллетенидаги махсус белгилар ҳам иш бермади...(видео)\n31-12-2019 15:38 0 2298 Рейтинг1 Чоп этиш\nСайлов бюллетенларига махсус белгилар қӯйдириб сайловда иштирок этиш мумкинми? Қибрай туманидаги 9-округдан туман кенгашига ЎзЛиДепдан номзод қилиб кӯрсатилган, шу тумандаги 4-мактаб директори Раҳимова Дилфуза Болтабоевна номзоди кӯрсатилган бюллетенларда махсус белгилар қӯйилган.\nПартияларнинг кузатувчилари буни анча кеч пайқашди ва сайлов жараёнида норозичилик пайдо бӯлган. Уч нафар участка аъзолари бу бюллетенларни сайловчиларга тарқатишган. Айнан мактаб директори яшайдиган маҳалла сайловчиларига ҳам. Табиийки, кимни сайлар эканмиз бу гал деб келувчи содда аҳоли учун бу тайёр шпаргалка.\nЭнг қизиғи, шахсан менга ҳам шундай бюллетен беришди, дейди шу округдан Адолат СДП дан номзод қилиб кӯрсатилган Дониёр Юсупов. Кӯнглим сал ғалати бӯлди, ҳаяжоним кучли бӯлса ҳам қӯлим билан ӯчириб курмоқчи бӯлдим, ӯчмади, ёнимда кабинага кириш учун навбатда турган аёлдан шу кичик бюллетенингизни кӯрсам майлими, дедим, қарасам худди шундай махсус белгили бюллетен. Ёмонлик келмабди ҳаёлимга, овозимни бериб чиқиб кетдим. Ҳаммаси соат 16 ларда бошланди, кузатувчим менга қўнғироқ қилиб, сайловчилар қӯлида махсус белгили бюллетенлар борлигини маълум қилди, фото ва видеоларни менга юборди. Уч нафар комиссия аъзоси столидан 50 дан ортиқ шундай бюллетенлар топилгани ва олиб ташланганини айтди.\nБу ҳолатни Қибрай туман кенгашига сайлов ӯтказиш округи раиси Элбек Тожиев ҳам ҳаспӯшлади, аъзолар қаламда белги қӯйишмаган, мен ӯчирғичда ӯчиришга уриндим, ӯчмади, бу типографик хато деди. Ундай бӯлса, бундай белгилар нега бошқа партия номзодлари қаторига тасодифан тушириб қӯйилмаган, деган саволимга эса жавоб беролмади ва сиз барибир энг кӯп овоз тӯпладингиз, фақат фоизингиз камроқ, Яна бир қайта овозда иштирок этасиз деб туриб олди.\nНаҳотки, аввалроқ бир финти билан туманга доғ туширган мактаб директори, қайта-қайта қонун бузилишлар қилаверади, ҳеч ким уни жазоламайди. Қабиҳ йӯллар ва Сайлов кодексини бӯзган ҳолатлар қайд этаверса ҳам сайловга қӯйилаверса? Бу ӯйинлари халқ сайлаган номзоднинг фоизига таъсир қилса, давлат ғазнасидан Яна қанча маблағ сарфлаб, халқни овора қилиб, такрорий сайлов ӯтказилса?!\nШундай депутат яна бир "йӯли" ӯйлаб депутат бўлиб қолса, бундай депутат кимга керак?! Аслида бу депутатликка муносиб ишми?\nШаффоф сайловда, халқ сайлаб қӯйган "Адолатчи" депутат адолатсизлик қурбони бӯлиб, такрорий овоз беришда иштирок этишдан бошқа чораси йӯқлигини билдирди. Сайлов вақтидаги кузатувчиларнинг чалғиганидан фойдаланиб, аввалдан тайёрлаб қӯйилган бюллетенларни бир неча бор қутига ташлаб юборилгани эса алоҳида ҳикоя, чунки номзодлар ва сиёсий партия вакилларининг аввалдан эътирозлари инобатга олинмаган. Кузатув камералари ишлаб турибдику дейилди.\nОвоз қутиси айнан камерани тагига маҳорат билан ӯрнатилганки, унинг атрофидаги ишлар камерага тушмайди. Камера фақат бинога кирувчилар ва кузатувчиларни кузатиб туришга яради. Бундан фойдаланган шоввоз паравозлар буюртмачининг талабини аъло даражада уддалашди.


Конгресс Жо Байденнинг АҚШ сайловларидаги ғалабасини тасдиқлайди\nАҚШ Конгрессида иккала палатанинг йиғилиши давом этмоқда, унда Жо Байденнинг ғалабасини қўллаб-қувватлаган Сайловчилар овоз бериш натижалари тасдиқланиши керак, деб хабар беради «Америка Овози».\n6 январь ярим тунда, иккала палата ҳам Аризона штатидаги сайлов натижаларини тасдиқладилар. Натижаларнинг тан олинишига қарши чиқмоқчи бўлган бир нечта республикачи қонунчилар овоз беришди ва шу тариқа Президент Трамп тарафдорлари Конгресснинг сайлов натижаларини тасдиқлашини бекор қилишга уринишини қоралашди.\nКейинчалик, АҚШ Конгресси Сенати Пенсилвания штатидаги президентлик сайловларида овоз бериш натижаларига эътирозларни рад этди, деб хабар беради АП. 92 сенатор эътирозни рад этишга овоз берди ва яна етти киши ушбу эътирозларни қўллаб-қувватладилар. Пенсилвания штатида Жо Байден ғолиб бўлиб, Доналд Трампни 80 мингга яқин овоз билан ортда қолдирди.\nКонгрессдаги баъзи Республика партияси аъзолари баъзи штатларда овоз бериш натижаларини шубҳа остига қўйишни давом эттириш ниятларини эълон қилишган бўлсада, Сенат ва Вакиллар Палатаси ушбу эътирозларни маъқуллашни рад этишди, чунки Жоржиядаги Сенат сайловларининг иккинчи босқичида овозларни ҳисоблаш тугагандан сўнг иккала палата ҳам назоратга олинди.\n6 январь куни тушдан кейин президент Доналд Трампнинг юзлаб тарафдорлари Капитолийга кириб, сайлов натижаларини бекор қилишни талаб қилди.\nПолиция сиёсатчиларни эвакуация қилди ва уч соатдан кўпроқ вақт давомида Конгресс залларига бостириб кирган Трамп тарафдорларини ҳайдаб чиқарди.\nПолиция АҚШнинг Шарқий соҳили вақти билан соат 17:30 атрофида Капитолий биносида тартибни тиклашга муваффақ бўлди. Қонун чиқарувчилар сессияни соат 20:00 да давом эттириш учун яна учрашдилар.\n«Бугун Капитолийга вайронагарчилик қилганлар ютқаздилар, — деди вице-президент Майк Пенс аввалроқ бўлиб ўтган учрашувни очар экан. — Келинг, ишимизга қайтайлик.“\nВице-президентнинг нутқи қонун чиқарувчиларнинг гулдурос қарсакларига сабаб бўлди. Улар ушбу йиғилишда сайловларни сертификатлаш тартибини тўлдиришга қатъий қарор қилишганини билдирдилар.


"Насаф"га қарши ўйин олдидан "Навбаҳор" футболчиси: Мухлисларга байрам кайфиятини улашмоқчимиз\n31 октябрь, 2019, 11:04 440\nҲожиакбар Юнусовнинг учрашувдан олдинги фикрлари\n“Лочинлар” ҳимоячиси Ҳожиакбар Юнусов бўлажак учрашув борасидаги фикрлари билан ўртоқлашди. Бу ҳақда клуб матбуот хизмати хабар берди.\n- Бизни олдинда қийин учрашув кутиб турибди. Боиси, “Насаф” жиддий рақиб ва жамоамиз каби совриндорлар сафидан ўрин олиш учун курашмоқда. Шу боис, бўлажак баҳснинг кескин курашлар остида кечиши эҳтимоли юқори. Мазкур ўйинга Андрей Антанасович Канчельскис бошчилигида жиддий тайёргарлик кўрдик.\nМайдонга ғалаба иштиёқида тушамиз ҳамда ўз ютуғимиз билан мухлисларга қувонч улашамиз, деган умиддаман. Ишқибозлардан эса жамоамизни 12-ўйинчи сифатида бевосита стадионда қўллаб-қувватлашларини сўрайман. Бу бизга қўшимча куч-қувват бағишлайди ҳамда уларга байрам кайфиятини улашиш учун майдонда барча имкониятимизни ишга соламиз, - деди футболчи.